ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΟΘ**΄**

Παρασκευή 12 Σεπτεμβρίου 2025

Αθήνα, σήμερα στις 12 Σεπτεμβρίου 2025, ημέρα Παρασκευή και ώρα 09.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. ΒΑΣΙΛΕΙΟΥ ΒΙΛΙΑΡΔΟΥ.

**ΠΡΟΕΔΡΕΥΩΝ (Βασίλειος Βιλιάρδος):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

Πριν εισέλθουμε στη συζήτηση των επίκαιρων ερωτήσεων, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 15 Σεπτεμβρίου 2025, το οποίο έχει ως εξής.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1298/2-9-2025 επίκαιρη ερώτηση του Βουλευτή Β3΄ Νότιου Τομέα Αθηνών της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Παύλου Χρηστίδη προς τον Υπουργό Υποδομών και Μεταφορών, με θέμα: «Ανάγκη άμεσης επανεκκίνησης κατασκευής του Φράγματος Τσικαλαριού στη Νάξο».

2. Η με αριθμό 1300/3-9-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Αγρότες τιμωρούνται επειδή φρόντισαν τα χωράφια τους μετά τις πλημμύρες».

3. Η με αριθμό 1315/5-9-2025 επίκαιρη ερώτηση της Βουλευτού Β΄ Πειραιώς της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Διαμάντως Μανωλάκου προς τον Υπουργό Αγροτικής Ανάπτυξης και Τροφίμων, με θέμα: «Να μην ισχύσει η υποχρεωτικότητα του Αριθμού Ταυτότητας Ακινήτου για τη χορήγηση των ενισχύσεων στους δικαιούχους αγρότες».

4. Η με αριθμό 1305/4-9-2025 επίκαιρη ερώτηση του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Περιβάλλοντος και Ενέργειας, με θέμα: «Επιτακτική η ανάγκη κατασκευής αναβαθμίδας στο Αινήσιο Δέλτα του Έβρου, με σκοπό, αφενός, την παρεμπόδιση εισόδου θαλασσινού νερού στην καρδιά του Δέλτα Έβρου, και αφετέρου, την κατακράτηση του ρέοντος γλυκού νερού».

5. Η με αριθμό 1299/2-9-2025 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Εθνικής Οικονομίας και Οικονομικών, με θέμα: «Ακραία παραβατικότητα στις παραλίες της Ρόδου και αδιαφορία της ΕΤΑΙΡΕΙΑΣ ΑΚΙΝΗΤΩΝ ΔΗΜΟΣΙΟΥ Α.Ε.».

6. Η με αριθμό 1312/4-9-2025 επίκαιρη ερώτηση του Βουλευτή Αχαΐας της Κ.Ο. «ΝΙΚΗ» κ. Σπυρίδωνα Τσιρώνη προς την Υπουργό Παιδείας, Θρησκευμάτων και Αθλητισμού, με θέμα: «Ανεξέλεγκτη και παράνομη λειτουργία των «Κέντρων Μελέτης»».

7. Η με αριθμό 1329/8-9-2025 επίκαιρη ερώτηση της Βουλευτού Α΄ Ανατολικής Αττικής της Κ.Ο. «ΠΛΕΥΣΗ ΕΛΕΥΘΕΡΙΑΣ» κυρίας Ελένης Καραγεωργοπούλου προς τον Υπουργό Ψηφιακής Διακυβέρνησης, με θέμα: «Νέα ήθη νέα έθιμα στο Ελληνικό Κτηματολόγιο από την Κυβέρνηση της Διαφθοράς».

8. Η με αριθμό 1301/4-9-2025 επίκαιρη ερώτηση του ανεξάρτητου Βουλευτή Α΄ Αθηνών κ. Αθανασίου Χαλκιά προς τον Υπουργό Εξωτερικών, με θέμα: «Ύπαρξη άτυπης συμφωνίας με την Τουρκία για την αλιεία και δηλώσεις για «αβλαβή διέλευση» που παραβιάζει τη σύμβαση UNCLOS».

9. Η με αριθμό 1302/4-9-2025 επίκαιρη ερώτηση της ανεξάρτητης Βουλευτού Β3΄ Νοτίου Τομέα Αθηνών κυρίας Ραλλίας Χρηστίδου προς τον Υπουργό Υποδομών και Μεταφορών, με θέμα: «Κρίσιμες Ελλείψεις στην Εναέρια Κυκλοφορία: Κίνδυνοι για την Ασφάλεια στο "Ελ. Βενιζέλος"».

10. Η με αριθμό 1303/4-9-2025 επίκαιρη ερώτηση του ανεξάρτητου Βουλευτή Κερκύρας κ. Αλέξανδρου - Χρήστου Αυλωνίτη προς τον Υπουργό Περιβάλλοντος και Ενέργειας, με θέμα: «Εγκατάλειψη του έργου «Ύδρευση Κέρκυρας» και σχεδιασμοί για ιδιωτικοποίηση του νερού της Κέρκυρας;»

11. Η με αριθμό 1319/8-9-2025 επίκαιρη ερώτηση της ανεξάρτητης Βουλευτού Πέλλας κυρίας Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, με θέμα: «Άμεση καταβολή προκαταβολών και επιτάχυνση των διαδικασιών καταβολής των τελικών αποζημιώσεων στους αγρότες της Πέλλας και της Ημαθίας για τις ζημιές στις δενδρώδεις καλλιέργειές τους από τους ανοιξιάτικους παγετούς».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1304/4-9-2025 επίκαιρη ερώτηση του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας, με θέμα: «Περικοπές ΑΠΕ - Μη εφαρμογή του Κανονισμού (ΕΕ) 2019/943 και εξόντωση αγροτών, μικροεπενδυτών και ενεργειακών κοινοτήτων προς όφελος των καθετοποιημένων ομίλων».

2. Η με αριθμό 1320/8-9-2025 επίκαιρη ερώτηση του Βουλευτή Β΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Λεωνίδα Στολτίδη προς την Υπουργό Εργασίας και Κοινωνικής Ασφάλισης, με θέμα: «Να παρθεί πίσω η απόλυση του προέδρου του Σωματείου Ιδιωτικών Υπαλλήλων Νομού Θεσσαλονίκης από την εργοδοσία της «Goldair Handling» στο αεροδρόμιο «Μακεδονία».»

3. Η με αριθμό 1322/8-9-2025 επίκαιρη ερώτηση του Προέδρου της Κ.Ο. «ΝΕΑ ΑΡΙΣΤΕΡΑ» και Βουλευτή Μεσσηνίας κ. Αλέξανδρου Χαρίτση προς την Υπουργό Παιδείας, Θρησκευμάτων και Αθλητισμού, με θέμα: «Πλήρως αμφισβητούμενες διαδικασίες αξιολόγησης στο πρόγραμμα «Εμπιστοσύνη στα Αστέρια μας» και απαξίωση της ερευνητικής κοινότητας».

4. Η με αριθμό 1317/8-9-2025 επίκαιρη ερώτηση του Βουλευτή Αχαΐας της Κ.Ο. «ΝΙΚΗ» κ. Σπυρίδωνα Τσιρώνη προς την Υπουργό Εργασίας και Κοινωνικής Ασφάλισης, με θέμα: «Απλήρωτοι οι αναπληρωτές εκπαιδευτικοί όλο το καλοκαίρι λόγω πολλαπλών καθυστερήσεων».

5. Η με αριθμό 1306/4-9-2025 επίκαιρη ερώτηση της Βουλευτού Κοζάνης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κυρίας Καλλιόπης Βέττα προς τον Υπουργό Αγροτικής Ανάπτυξης και Τροφίμων, με θέμα: «Απροστάτευτοι οι κτηνοτρόφοι της Δυτικής Μακεδονίας από την εξάπλωση της ευλογιάς».

6. Η με αριθμό 1323/8-9-2025 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Αφροδίτης Κτενά προς την Υπουργό Παιδείας, Θρησκευμάτων και Αθλητισμού, με θέμα: «Να ανακληθούν οι άδειες των ιδιωτικών δήθεν πανεπιστημίων και να καταργηθεί ο νόμος-έκτρωμα 5094/2024 για τα ιδιωτικά "πανεπιστήμια"».

7. Η με αριθμό 1327/8-9-2025 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Προστασίας του Πολίτη με θέμα: «Ρατσιστική μεταχείριση επιβατών στο ΚΤΕΛ Θεσσαλονίκης με την ανοχή ή τη συνεννόηση της Ελληνικής Αστυνομίας».

8. Η με αριθμό 1307/4-9-2025 επίκαιρη ερώτηση της Βουλευτού Α΄ Θεσσαλονίκης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κυρίας Αικατερίνης Νοτοπούλου προς την Υπουργό Κοινωνικής Συνοχής και Οικογένειας, με θέμα: «Ο φτωχός πληθυσμός στην Ελλάδα αυξήθηκε το 2024, ενώ το Ελάχιστο Εγγυημένο Εισόδημα μειώθηκε ως ποσοστό του εθνικού κινδύνου φτώχειας».

9. Η με αριθμό 1308/4-9-2025 επίκαιρη ερώτηση της Βουλευτού Α΄ Θεσσαλονίκης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κυρίας Αικατερίνης Νοτοπούλου προς την Υπουργό Εργασίας και Κοινωνικής Ασφάλισης, με θέμα: «Ανάγκη νομοθετικής παρέμβασης για την αποκατάσταση των ασφαλιστικών δικαιωμάτων των πρώην εργαζομένων της ΕΛΒΟ».

10. Η με αριθμό 1314/5-9-2025 επίκαιρη ερώτηση του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου (Χάρη) Μαμουλάκη προς την Υπουργό Παιδείας, Θρησκευμάτων και Αθλητισμού, με θέμα: «Κραυγή αγωνίας από το Ενιαίο Ειδικό Επαγγελματικό Γυμνάσιο – Λύκειο Ηρακλείου. Οι μαθητές Ειδικής Αγωγής εδώ και μήνες χωρίς σχολείο, ενώ η Πολιτεία αδιαφορεί».

11. Η με αριθμό 1328/8-9-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Οι κτηνοτρόφοι ζητούν απαντήσεις: Έχει αξιολογηθεί η δυνατότητα εφαρμογής επείγοντος εμβολιασμού για τον περιορισμό της ευλογιάς;».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1008/5-2-2025 αναφορά της Βουλευτού Επικρατείας της Κ.Ο. «ΣΥΡΙΖΑ - Προοδευτική Συμμαχία» κυρίας Έλενας Ακρίτα προς τον Υπουργό Υποδομών και Μεταφορών, με θέμα: «SOS από τους ελεγκτές εναέριας κυκλοφορίας στην Ελλάδα μετά την τραγωδία στην Ουάσιγκτον».

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής.

Με την παρούσα σας ενημερώνουμε, σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 12 Σεπτεμβρίου 2025, ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 1324/8-9-2025 επίκαιρη ερώτηση θα απαντηθεί από τον Υπουργό Υγείας κ. Σπυρίδωνα Άδωνι Γεωργιάδη.

Οι υπ’ αριθμόν 1313/5-9-2025 και 1318/8-9-2025 επίκαιρες ερωτήσεις θα απαντηθούν από τον Υφυπουργό Εθνικής Οικονομίας και Οικονομικών κ. Γεώργιο Κώτσηρα.

Η υπ’ αριθμόν 1330/8-9-2025 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Αθανάσιο Πετραλιά.

Επίσης, κυρίες και κύριοι συνάδελφοι, έχω την τιμή να σας ανακοινώσω τα εξής:

Σε εκτέλεση της από 29 Ιουλίου 2025 απόφασης της Ολομέλειας της Βουλής, συγκροτήθηκε η Εξεταστική Επιτροπή «για τη διερεύνηση όλων των ζητημάτων που έχουν ανακύψει σχετικά με τη λειτουργία του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (Ο.Π.Ε.Κ.Ε.Π.Ε.), με γνώμονα την ανάδειξη τυχόν ευθυνών και την αποκατάσταση της αξιοπιστίας του συστήματος πληρωμής των αγροτικών ενισχύσεων, ώστε να αποτελεί έναν αξιόπιστο, αποτελεσματικό και δίκαιο μηχανισμό για όλους τους παραγωγούς της χώρας».

Η σχετική απόφαση έχει αναρτηθεί στην Κοινοβουλευτική Διαφάνεια και θα καταχωρισθεί στα Πρακτικά της σημερινής συνεδρίασης.

(Η προαναφερθείσα πρόταση καταχωρίζεται στα Πρακτικά και έχει ως εξής:

**ΠΡΟΕΔΡΕΥΩΝ (Βασίλειος Βιλιάρδος):** Μια δεύτερη ανακοίνωση: «Σας ενημερώνω ότι την Τρίτη 16 και την Τετάρτη 17 Σεπτεμβρίου 2025 θα απουσιάσω από την Ελλάδα για προσωπικούς λόγους. Παρακαλώ όπως εγκριθεί η άδειά μου. Θεόδωρος Σκυλακάκης, Βουλευτής Επικρατείας».

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Έχουμε δύο ακόμη αιτήσεις χορήγησης άδειας απουσίας. Πρώτη είναι αυτή του Βουλευτή Επικρατείας κ. Χρήστου Στυλιανίδη. «Παρακαλώ να μου εγκρίνετε άδεια απουσίας στο εξωτερικό από 17-19 και 22 Σεπτεμβρίου 2025».

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Επίσης, έχουμε αίτηση χορήγησης άδειας απουσίας από τη Βουλεύτρια κ. Ευτυχία Αχτσιόγλου: «Παρακαλώ πολύ όπως μου χορηγηθεί ολιγοήμερη άδεια απουσίας στο εξωτερικό από την Πέμπτη 25 Σεπτεμβρίου 2025 έως το Σάββατο 27 Σεπτεμβρίου 2025».

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

**ΠΡΟΕΔΡΕΥΩΝ (Βασίλειος Βιλιάρδος):** Κατόπιν τούτων, κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Η με αριθμό 1316/5-9-2025 επίκαιρη ερώτηση του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Ναυτιλίας και Νησιωτικής Πολιτικής με θέμα: «Δημόσια παραδοχή του Υπουργού Ναυτιλίας και Νησιωτικής Πολιτικής περί άτυπης συμφωνίας με την Τουρκία για ανοχή της αλιείας από Τούρκους στην ελληνική αιγιαλίτιδα ζώνη, στα πλαίσια της διαπραγμάτευσης για την απελευθέρωση δύο συλληφθέντων Ελλήνων στρατιωτικών το 2017», δεν θα συζητηθεί λόγω κωλύματος του Βουλευτή.

Η με αριθμό 1325/8-9-2025 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Γεωργίου Λαμπρούλη προς τον Υπουργό Υγείας με θέμα: «Για τις πυρκαγιές που εκδηλώθηκαν το τελευταίο διάστημα σε δημόσια και ιδιωτικά νοσοκομεία», δεν θα συζητηθεί λόγω κωλύματος του Βουλευτή.

Θα συζητηθεί η τέταρτη με αριθμό 1330/8-9-2025 επίκαιρη ερώτηση πρώτου κύκλου του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Εθνικής Οικονομίας και Οικονομικών με θέμα: «Γιατί ο Πρωθυπουργός στην 89η ΔΕΘ αρνήθηκε να επαναφέρει τον 13ο και 14ο μισθό για τους δημοσίους υπαλλήλους, παρόλο που λαμβάνουν τις χαμηλότερες αποδοχές στην ΕΕ27;».

Κύριε Καζαμία, έχετε τον λόγο για την πρωτολογία σας για δύο λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Στη διάρκεια της καθιερωμένης συνέντευξης τύπου στη Διεθνή Έκθεση Θεσσαλονίκης, κύριε Υφυπουργέ, ο Πρωθυπουργός επέμεινε στην απόφασή του να μη δώσει τον 13ο και 14ο μισθό στους δημόσιους υπαλλήλους και υπερέβαλε τον υπολογισμό του κόστους του μέτρου αυτού για τον 13ο μισθό μόνο. Υπολόγισε ότι αυτός θα στοιχίσει στον προϋπολογισμό 1,3 με 1,4 δισεκατομμύρια ευρώ.

Όπως γνωρίζετε, η Πλεύση Ελευθερίας έχει καταθέσει πρόταση νόμου στα τέλη του 2023, η οποία κοστολογήθηκε στις αρχές του ’24 για τον 13ο και 14ο μισθό στα 2,1 δισεκατομμύρια, δηλαδή ο ένας από τους δύο μισθούς θα έπρεπε να κοστολογηθεί έναν χρόνο πριν, με πολύ λιγότερα απ’ αυτά που είπε ο Πρωθυπουργός.

Εξήγησε ο κ. Μητσοτάκης στη ΔΕΘ ότι η απόφασή του αυτή ήταν να ανακοινώσει τις φοροαπαλλαγές τις οποίες ανακοίνωσε διότι, λέει, ότι αυτό αφορά μεγαλύτερο αριθμό πολιτών. Όχι πως οι δημόσιοι υπάλληλοι είναι λίγοι, αλλά αυτό είπε. Λίγες μέρες νωρίτερα όμως ο Αντιπρόεδρος της Κυβέρνησης, κ. Χατζηδάκης και πρώην Υπουργός Εθνικής Οικονομίας είπε κάτι άλλο. Είπε ότι η Κυβέρνηση ξεπάγωσε το 2022 τους μισθούς των δημοσίων υπαλλήλων μετά από 14 χρόνια και έκτοτε με αυξήσεις που έχουν ανακοινωθεί, με βάση τους δικούς του βέβαια γενναιόδωρους υπολογισμούς, αποκατέστησε παραπάνω από έναν μισθό για τους δημοσίους υπαλλήλους. Και συγκεκριμένα είπε στις 3 Σεπτεμβρίου –διαβάζω τα δικά του λόγια- ότι «μετά το ξεπάγωμα των μισθών το 2022 έχουν δοθεί αυξήσεις που ισοδυναμούν με 1,3 μισθούς. Άρα», συνέχισε, «υπό την έννοια αυτή έχουμε κάνει κάτι περισσότερο». Αυτό σημαίνει ότι η Κυβέρνηση θεωρεί, διά στόματος του κ. Χατζηδάκη, ότι ήδη έχει δώσει τον 13ο μισθό στους δημοσίους υπαλλήλους.

Σας ερωτώ, κύριε Υφυπουργέ, σκοπεύει τελικά η Κυβέρνηση να επαναφέρει κάποτε τον 13ο και τον 14ο μισθό για τους δημοσίους υπαλλήλους τους οποίους κατήργησε η τρόικα στα χρόνια των μνημονίων ή μήπως θεωρεί, όπως δήλωσε ο κ. Χατζηδάκης, ότι λίγο πολύ το έχει ήδη κάνει; Άρα, οι δημόσιοι υπάλληλοι δεν θα πρέπει να περιμένουν ποτέ από την Κυβέρνηση Μητσοτάκη να τους επαναφέρει το 13ο και 14ο μισθό. Σας υπενθυμίζω ότι οι Έλληνες δημόσιοι υπάλληλοι αυτή τη στιγμή είναι οι πιο κακοπληρωμένοι δημόσιοι υπάλληλοι στην Ευρωπαϊκή Ένωση των 27. Είμαστε στην 27η θέση.

Δεύτερον, επειδή ο κύριος Πρωθυπουργός μίλησε για δικαιοσύνη στα μέτρα που ανακοίνωσε στη ΔΕΘ και στην επιλογή του να μην δώσει τον 13ο και 14ο μισθό στους δημοσίους υπαλλήλους, θέλω να σας ρωτήσω τι δικαιοσύνη υπάρχει σε ένα φορολογικό σύστημα το οποίο φέτος, το 2025, σύμφωνα με τον προϋπολογισμό είναι αυξημένο σε έσοδα κατά 10%, ενώ ο πληθωρισμός είναι λίγο πάνω από 3, και τη στιγμή που τα περισσότερα έσοδα, δηλαδή τα δύο τρίτα των φορολογικών εσόδων, προέρχονται από έμμεσους οριζοντίους φόρους, όπως ο ΦΠΑ, όπως είναι ο ΕΝΦΙΑ και ο φόρος κατανάλωσης. Αυτό είναι δίκαιο τη στιγμή που στην Ευρωπαϊκή Ένωση η αναλογία είναι 1 προς 1, όχι 2 προς 1, υπέρ των άδικων έμμεσων φόρων, κάτι που ισχύει στη χώρα μας; Είναι δίκαιο αυτό; Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Υφυπουργέ, έχετε τον λόγο.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε. Ευχαριστώ και τον κ. Καζαμία για την ερώτησή του γιατί μου δίνει τη δυνατότητα να αναπτύξω τα μέτρα και τη λογική των μέτρων που ανακοινώθηκαν στη ΔΕΘ.

Κατ’ αρχήν πρέπει να συμφωνήσουμε στα νούμερα. Πόσος είναι ο διαθέσιμος δημοσιονομικός χώρος; Όπως γνωρίζετε υπάρχει το νέο ευρωπαϊκό πλαίσιο -εσείς το γνωρίζετε καλά, κύριε Καζαμία- με τον δείκτη πρωτογενών δαπανών ο οποίος ορίζει πόσα μπορείς να δαπανάς τον χρόνο ή να μειώνεις φόρους. Το όριο, λοιπόν, με βάση ανάλυση βιωσιμότητας χρέους, κοινή μεθοδολογία για όλες τις ευρωπαϊκές χώρες, είναι για το 2026 3,6% αύξηση δαπανών ή μείωση φόρου σε σχέση με πέρσι ή 3,7 δισεκατομμύρια. Επειδή εξοικονομήσαμε και 800 εκατομμύρια από το 2024 μέσω των ενεργητικών μέτρων καταπολέμησης φοροδιαφυγής που τα δέχτηκαν ως ενεργητικά μέτρα οι θεσμοί. Δώσαμε 1,1 δισεκατομμύριο επιπλέον φέτος με τα μέτρα του Απριλίου και άλλα 800 χώρο, λοιπόν, για το 2026. Σύνολο 4,5 δισεκατομμύρια είναι η αύξηση δαπανών ή μείωση φόρων το 2026 σε σχέση με το 2025. Από τα 4,5 δισεκατομμύρια τα 2,8 είναι θεσμοθετημένες παρεμβάσεις, δηλαδή η αύξηση των συντάξεων 1,95 δισεκατομμύριο, μαζί και οι νέες συνταξιοδοτήσεις, 1 δισεκατομμύριο η αύξηση λειτουργικών δαπανών, άλλα 600 εκατομμύρια είναι η αύξηση των μισθών δημοσίων υπαλλήλων βάσει της αύξησης του κατώτατου και λοιπά μέτρα που έχουμε ανακοινώσει, όπως επίδομα επικινδυνότητας ενστόλων κλπ. Άρα, 2,8 είναι θεσμοθετημένα, 4,5 το όριο. Η διαφορά 1,7 δισεκατομμύριο που μπορείς να δώσεις. Αν ξεπεράσουμε αυτό το όριο, γνωρίζετε πολύ καλά, με βάση τους κανόνες, την ευρωπαϊκή οδηγία, του νέου δημοσιονομικού πλαισίου της Ευρώπης, μπαίνεις σε διαδικασία υπερβολικού ελλείμματος, όπως έχουν μπει άλλες χώρες. Βλέπουμε τι γίνεται τώρα στη Γαλλία. Άρα, συμφωνούμε τουλάχιστον σε αυτό: ότι ο χώρος για το 2026 για νέα μέτρα είναι 1,76 δισεκατομμύριο που ήταν το όριο που ανακοινώσαμε.

Για να δούμε, όμως, εκτός από το 1,76 δισεκατομμύριο, επιπλέον από τα ήδη θεσμοθετημένα μέτρα, τι έχουμε; Έχουμε και αύξηση συντάξεων του βάσει ΑΕΠ και πληθωρισμούκαι έχουμε και την αύξηση στους δημοσίους υπαλλήλους βάσει του κατώτατου. Αυτά τα δύο είναι άλλα 800 εκατομμύρια. Άρα, το 2026 συνολικά οι αυξήσεις που θα δουν θα είναι 2,5 δισεκατομμύρια, έτσι; Είναι 1,7 συν 800, σύνολο 2,5 δισεκατομμύρια οι συνολικές αυξήσεις που θα είναι το 2026, έναντι του 2025, για τους πολίτες.

Από αυτά τα 2,5 δισεκατομμύρια τι αντιστοιχεί στους δημοσίους υπαλλήλους; Να σας ενημερώσω, λοιπόν, ότι αντιστοιχεί περίπου το 1 δισεκατομμύριο για το 2026 και να εξηγήσω γιατί. Είναι 600 εκατομμύρια περίπου οι αυξήσεις που θα λάβουν, εκ των οποίων τα 380 περίπου, αν θυμάμαι καλά, είναι η αύξηση βάσει του κατώτατου -30 με 40 ευρώ τον Απρίλιο, σε ετήσια βάση το κόστος- αλλά στα 240 εκατομμύρια είναι το κόστος των αυξήσεων για τα μισθολόγια των ενστόλων, του ΥΠΕΞ, τους μηχανικούς μας που θα πάρουν δύο μισθολογικά κλιμάκια κ.λπ. Και από τη φορολογική μεταρρύθμιση που έχει κόστος 1,6 δισεκατομμύρια, περίπου τα 400 εκατομμύρια αφορούν φοροελαφρύνσεις για τους δημοσίους υπαλλήλους. Σύνολο, λοιπόν, 1 δισεκατομμύριο.

Ποσό είναι το κόστος του 13ου και 14ου μισθού; Σωστά λέτε ότι στο νομοσχέδιο που καταθέσατε είχε ποσοτικοποιηθεί σε 2,1 δισ. χωρίς εργοδοτικές εισφορές -έλεγε, αν θυμάστε, μέσα. Με εργοδοτικές εισφορές και λαμβάνοντας υπόψη την αύξηση των μισθών που έγινε το 2024 και το 2025 των δημοσίων υπαλλήλων –εάν θυμάστε καλά- το κόστος αυτήν τη στιγμή επισήμως από το Γενικό Λογιστήριο σας λέω ότι είναι 2,68 δισεκατομμύρια ευρώ ο 13ος και 14ος με τα δεδομένα αυτήν τη στιγμή των δημοσίων υπαλλήλων με εργοδοτικές εισφορές. Είναι 2,68 δισ. για να ξέρουμε τη διαφορά.

Άρα, ο ένας μισθός είναι 1,34 δισ. αυτήν τη στιγμή, για να είμαστε ακριβείς. Του χρόνου που θα αυξηθεί ο κατώτατος, θα αυξηθεί αυτό το κόστος, το καταλαβαίνετε. Το κόστος ενός μισθού είναι 1,34 δισεκατομμύριο. Σας ανέφερα μόλις πριν ότι περίπου 1 δισεκατομμύριο από τα μέτρα, από τις αυξήσεις του 2026, θα αφορά τους δημοσίους υπαλλήλους. Και ποια είναι η διαφορά του να δώσει κανείς έναν 13ο μισθό; Δεν υπάρχει κυβέρνηση που να μην θέλει να δίνει στους πολίτες ούτε στο δημόσιο ούτε στους συνταξιούχους, προφανώς, πολιτικά. Εδώ πρέπει, όμως, να κάνεις επιλογές. Έχεις σε έναν χώρο 1,76 δισ. για νέα μέτρα. Αποφασίζεις να το δώσεις σε τέσσερα εκατομμύρια πολίτες, ναι. Με περισσότερη ενίσχυση σε ποιους; Σε αυτούς που έχουν τη μεγαλύτερη ανάγκη. Ποιοι είναι αυτοί; Οι οικογένειες με παιδιά. Και οι δημόσιοι υπάλληλοι, να ξέρετε, οι 400.000 περίπου από τους 750.000 -αν βάλουμε και τους εποχιακούς και όσους είναι συγχρηματοδοτούμενοι είναι 750.000 στο σύνολο- είναι με παιδιά. Στο δημόσιο έχουν περισσότερο ποσοστό με παιδιά.

Επίσης, δίνει στους νέους. Λέτε ότι έχουμε πρόβλημα με τους αναπληρωτές καθηγητές μας, το κόστος ζωής εκεί όπου πηγαίνουν κ.λπ. Οι αναπληρωτές καθηγητές τι είναι; Είναι νέοι. Μόλις τελειώνουν τη σχολή πηγαίνουν, είναι μέχρι τριάντα ετών. Αυτοί θα έχουν τις μεγαλύτερες μειώσεις, θα δουν μεγαλύτερη αύξηση στα καθαρά. Τρία παραδείγματα θα σας δώσω: Ένας νέος έως 25 ετών με 980 ευρώ καθαρά θα πάρει περίπου 100 ευρώ αύξηση. Ένας νέος 30 ετών με 1.500 καθαρά, θα πάρει επίσης 100 ευρώ αύξηση το μήνα. Τα 1.500 ευρώ γίνονται 1.600.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, τα υπόλοιπα στη δευτερολογία σας, παρακαλώ.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Να πω και κάτι για τη σχέση άμεσων και έμμεσων φόρων.

Στον Προϋπολογισμό σας καταθέσαμε τον πίνακα από το Γενικό Λογιστήριο που δείχνει ότι επί της Κυβερνήσεως της Νέας Δημοκρατίας από το 2019, η σχέση από το 67% έχει πέσει στο 62% το 2025.

Σωστά μου λέτε ότι η μείωση των άμεσων φόρων μπορεί να χειροτερεύσει λίγο αυτήν την αναλογία. Να θυμίσω, όμως, ότι μειώνουμε και άλλους φόρους όπως ΦΠΑ στα νησιά και τον ΕΝΦΙΑ -γιατί ρωτάτε σχετικά με τον ΕΝΦΙΑ- οπότε θα δούμε τι θα γίνει ακριβώς με την αναλογία.

Θα συνεχίσω στη δευτερολογία μου τα υπόλοιπα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υφυπουργέ, η απάντησή σας με εξέπληξε. Ο κ. Χατζηδάκης, σας είπα, δήλωσε τρεις μέρες πριν τη ΔΕΘ ότι κατά κάποιο τρόπο έχει ήδη δοθεί ο 13ος μισθός στους δημόσιους υπαλλήλους πριν την ανακοίνωση των μέτρων του Πρωθυπουργού γιατί, λέει, υπήρξε ξεπάγωμα από το 2022. Τώρα, εσείς έρχεστε και μου λέτε ότι και με τα μέτρα του Πρωθυπουργού έχει δοθεί άλλο 1 δισεκατομμύριο στους δημοσίους υπαλλήλους.

Οι δημόσιοι υπάλληλοι πρέπει να είναι ευτυχείς με αυτά που λέτε. Γιατί εδώ μου λέτε ότι στην πραγματικότητα η Κυβέρνηση έχει δώσει τον 13ο μισθό, όπως τον υπολόγισε με τα φοβερά ανώτατα μαθηματικά του ο κ. Χατζηδάκης και εσείς τώρα έρχεστε και μου λέτε ότι πήραν και αύξηση στις αποδοχές που ισοδυναμεί με τον 14ο μισθό.

Είναι σοβαρά λόγια αυτά να τα λέτε στους δημόσιους υπαλλήλους; Για τα μέτρα που ανακοίνωσε στη ΔΕΘ η Κυβέρνησή σας και λέτε ότι αφορούν 4 εκατομμύρια πολίτες, αυτά τα 4 εκατομμύρια πολίτες δεν αισθάνονται ότι έχουν πάρει σημαντικές αυξήσεις.

Σε χθεσινή δημοσκόπηση της Opinion Poll, επτά στους δέκα ερωτηθέντες θεωρούν ότι δεν είναι ικανοποιημένοι από τα μέτρα.

Δύο στους τρεις ερωτηθέντες λένε ότι δεν βλέπουν καμία αύξηση. Καμία, όχι ελάχιστη. Και υπάρχει και ένα ποσοστό που λέει ότι θα υπάρξει μικρή βελτίωση στο εισόδημά τους από τα μέτρα.

Με άλλα λόγια, οι υπολογισμοί σας δεν φαίνεται να έρχονται σε αντιστοίχιση με το πώς νιώθουν οι ίδιοι οι πολίτες ότι επηρεάζεται το εισόδημά τους από τα μέτρα του Πρωθυπουργού.

Για τον δημοσιονομικό χώρο, τέλος, που λέτε ότι δεν υπάρχει. Γιατί αυτή είναι η καραμέλα που ακούμε από την Κυβέρνηση αρκετά χρόνια τώρα, ότι δεν υπάρχει. Γιατί, βεβαίως, έχετε δύο επιχειρήματα τα οποία είναι αντιφατικά. Από τη μία δεν υπάρχει δημοσιονομικός χώρος για να δώσετε στους δημόσιους υπαλλήλους τον δέκατο τρίτο και δέκατο τέταρτο μισθό. Από την άλλη, με άλλα μαθηματικά ισχυρίζεστε ότι στην πράξη τα έχετε δώσει. Ο κόσμος, βεβαίως, δεν ξέρει ούτε τι λέτε ούτε τι κάνετε.

Ας πάρουμε, όμως, το άλλο επιχείρημα ότι δεν υπάρχει δημοσιονομικός χώρος. Κύριε Υφυπουργέ, τον δημοσιονομικό χώρο δεν το δημιουργεί η τύχη ούτε πέφτει από τον ουρανό. Εσείς τον φτιάχνετε τον δημοσιονομικό χώρο και τον φτιάχνετε με επιλογές που κάνετε. Το ότι δεν υπάρχει δημοσιονομικός χώρος οφείλεται στο γεγονός ότι προάγετε αυξήσεις σε άλλους τομείς, ότι δεν φορολογείτε τις τράπεζες οι οποίες έχουν υπερκέρδη κάθε χρόνο 4 δισεκατομμύρια. Δηλαδή, με τα υπερκέρδη των τραπεζών θα μπορούσατε να αυξήσετε τον δέκατο τρίτο, δέκατο τέταρτο και δέκατο πέμπτο μισθό για τους δημοσίους υπαλλήλους. Κι αυτά έρχονται κάθε χρόνο και τα φορολογείτε με την απλή κλίμακα. Πρόκειται για υπερκέρδη. Δεν προσθέτω τους ομίλους στον κλάδο της ενέργειας που κι αυτοί έχουν υπερκέρδη, που δεν φορολογούνται αδρά και οι ασφαλιστικές εταιρείες κλπ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτός ο δημοσιονομικός χώρος είναι φτιαγμένος από δικές σας επιλογές, οι οποίες είναι φιλικές προς τους μεγάλους ομίλους, προς τα καρτέλ. Η επιλογή που κάνετε αποφεύγει να φορολογήσει αυτούς που έχουν τα τεράστια εισοδήματα στην κοινωνία.

Επιπλέον, δεν απαντάτε στο άλλο ερώτημα. Είναι δίκαιο οι Έλληνες δημόσιοι υπάλληλοι, ιδίως αυτοί με πτυχία, να πληρώνονται λιγότερο από τους συναδέλφους τους στον ιδιωτικό τομέα σημαντικά; Σύμφωνα με έρευνα της «Καθημερινής», όσοι έχουν διδακτορικά στο δημόσιο έχουν αποδοχές κατά 33% λιγότερο από τους συναδέλφους τους στον ιδιωτικό τομέα.

Οι δημόσιοι υπάλληλοι στην Ελλάδα, κύριε Υφυπουργέ, και το γνωρίζετε, έχουν μέσο εισόδημα που είναι περίπου στο ένα τρίτο του μέσου όρου της Ευρωπαϊκής Ένωσης, 1.180 ευρώ τη στιγμή που στην Ευρωπαϊκή Ένωση πλησιάζουν τα 3.000 ευρώ κατά μέσο όρο οι αποδοχές των δημοσίων υπαλλήλων. Γιατί είμαστε στην τελευταία θέση;

Και τέλος, πρέπει να σας ρωτήσω. Η τρόικα, όταν επέβαλε το πάγωμα των μισθών των δημοσίων υπαλλήλων και κατήργησε τον δέκατο τρίτο και δέκατο τέταρτο μισθό το έκανε επειδή υπήρχαν μνημόνια. Τώρα δεν υπάρχουν μνημόνια. Η Κυβέρνηση βρίσκεται στο Συμβούλιο της Επικρατείας αντιμέτωπη με την ΑΔΕΔΥ σε μία πρότυπη δίκη κι έχει δώσει οδηγίες στην συνήγορό της να πάει εκεί και να υποστηρίξει ότι δεν πρόκειται να δώσει τον δέκατο τρίτο και δέκατο τέταρτο μισθό, διότι παρά το γεγονός ότι δεν υπάρχει πλέον επισήμως μνημόνιο, αυτό δεν αποτελεί λόγο για να επανέλθει ο δέκατος τρίτος και δέκατος τέταρτος μισθός. Είναι λογικό επιχείρημα αυτό; Είναι δίκαιο επιχείρημα αυτό;

Ξεκαθαρίστε -και κλείνω με αυτό, κύριε Πρόεδρε- θα δώσει ποτέ η Κυβέρνηση Μητσοτάκη στους δημοσίους υπαλλήλους τον δέκατο τρίτο και δέκατο τέταρτο μισθό ή όχι. Πείτε το ξεκάθαρα για να ξέρουν και οι δημόσιοι υπάλληλοι τι να περιμένουν από εσάς. Έτσι όπως το πάτε πάντως, φαίνεται ότι κανένας δημόσιος υπάλληλος δεν πρέπει να ελπίζει να αποκατασταθεί δέκατος τρίτος και δέκατος τέταρτος μισθός όσο εσείς είστε Κυβέρνηση και αυτό είναι θλιβερό.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Καζαμία.

Κύριε Υφυπουργέ, έχετε τον λόγο.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ.

Κατ’ αρχήν αυτό που λέτε ότι δεν υπάρχουν μνημόνια, άρα μπορούμε να δώσουμε ό,τι θέλουμε ξέρετε καλά αν υπερβείς τον στόχο δαπανών, ξανάρχεται εποπτεία. Γίνεται σε όλη την Ευρώπη. Βλέπετε Γαλλία, βλέπετε Ιταλία. Οκτώ χώρες.

**ΑΛΕΞΑΝΔΡΟΣ ΚΑΖΑΜΙΑΣ:** Άλλο σας είπα.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Άρα, δεν μπορεί να πει κανείς ότι μπορώ να δώσω άλλα 2,5 δισεκατομμύρια. Κι εσείς θεωρώ ότι το γνωρίζετε καλά, είστε υπεύθυνος και δεν εισηγείστε αυτό.

**ΑΛΕΞΑΝΔΡΟΣ ΚΑΖΑΜΙΑΣ:** Δεν είπα αυτό.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Άρα, εισηγείστε με τον χώρο των 1,7 δισεκατομμυρίων που έχουμε να μην δώσουμε τίποτα στους συνταξιούχους μας, τίποτα στον ιδιωτικό τομέα και να τα δώσουμε μόνο στους δημοσίους υπαλλήλους. Αυτό λέτε.

**ΑΛΕΞΑΝΔΡΟΣ ΚΑΖΑΜΙΑΣ:** Όχι.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Αυτό είναι το επιχείρημα, συγγνώμη. Γιατί δεν υπάρχουν άλλα 1,7 δισεκατομμύρια. Αυτά είναι.

**ΑΛΕΞΑΝΔΡΟΣ ΚΑΖΑΜΙΑΣ:** Υπάρχουν. Να φορολογήσετε τα υψηλά εισοδήματα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μην διακόπτετε.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Εδώ, λοιπόν, υπάρχουν επιλογές. Θέλετε να τα δώσετε μόνο σε μια κοινωνική ομάδα, σωστό, μπορούσατε να δώσετε μόνο δώρο Χριστουγέννων στους δημοσίους υπαλλήλους και να ανακοινώνατε μόνο αυτό, αλλά αυτό είναι και η παλαιοκομματική αντίληψη.

**ΑΛΕΞΑΝΔΡΟΣ ΚΑΖΑΜΙΑΣ:** Δεν λέω αυτό.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Εδώ βλέπετε σύγχρονα μέτρα, πώς είναι σχεδιασμένα, ποιες κοινωνικές ομάδες πιάνουν, οικογένειες με παιδιά και νέους, μεσαία τάξη, παραγωγική τάξη. Εδώ έχουμε κάνει μια πραγματική πρωτοποριακή δουλειά. Εσείς τι έχετε να πείτε; «Δώστε δώρο Χριστουγέννων». Μέχρι εκεί εξαντλείται η οικονομική σας πολιτική. Δεν πειράζει.

**ΑΛΕΞΑΝΔΡΟΣ ΚΑΖΑΜΙΑΣ:** Δεν αποκλείει το ένα το άλλο.

**ΠΡΟΕΔΡΕΥΩΝ (Βασίλειος Βιλιάρδος):** Μην το ξανακάνετε, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Να σας πω και κάτι άλλο. Για τους δημοσίους υπαλλήλους εμείς δώσαμε στη δημοσιότητα τριάντα επτά σελίδες τεκμηρίωσης των μέτρων ΔΕΘ. Στις σελίδες 12, 13 είναι οι είκοσι δύο μειώσεις αυξήσεις αποδοχών των δημοσίων υπαλλήλων που έχουν δοθεί τα τελευταία χρόνια. Έχουν δοθεί ως τώρα 2,2 δισεκατομμύρια ευρώ και άλλο 1 δισεκατομμύριο ευρώ θα δοθεί. Θα έχουμε δώσει 3,2 δισεκατομμύρια ευρώ στους δημοσίους υπαλλήλους μέχρι του χρόνου. Πρώτη φορά αυτή η Κυβέρνηση, λοιπόν, ξεπάγωσε τους μισθούς των δημοσίων υπαλλήλων. Κάθε χρόνο θα παίρνουν αύξηση.

Και για να τελειώσω, επειδή πολλοί λένε «τι έχετε κάνει» κ.λπ., θέλω να καταθέσω στο Κοινοβούλιο τις ογδόντα τρεις -πλέον- μειώσεις φόρων και εισφορών που έχει υλοποιήσει -μαζί με αυτές της ΔΕΘ που υλοποιεί τους επόμενους μήνες- η Κυβέρνηση. Περίπου -για να έχετε μια εικόνα- αυτό σημαίνει 9,5 δισεκατομμύρια ευρώ μειώσεις βαρών τον χρόνο στους Έλληνες πολίτες. Από τις ογδόντα τρεις μειώσεις φόρων και εισφορών, οι είκοσι πέντε είναι μειώσεις έμμεσων φόρων, γιατί κατηγορούμαστε και για αυτό. Δεν νομίζω ότι καμία άλλη κυβέρνηση τα τελευταία είκοσι χρόνια έχει προβεί σε τέτοιες μειώσεις φόρων και εισφορών για τον ελληνικό λαό.

Ευχαριστώ.

(Στο σημείο αυτό ο Υφυπουργός Εθνικής Οικονομίας και Οικονομικών κ. Θάνος Πετραλιάς καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με τη δεύτερη με αριθμό 1324/8-9-2025 επίκαιρη ερώτηση πρώτου κύκλου του Βουλευτή Α΄ Πειραιώς της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Νικολάου Αμπατιέλου προς τον Υπουργό Υγείας με θέμα: «Για τις τραγικές ελλείψεις στο Κέντρο Υγείας Αίγινας».

Κύριε συνάδελφε, έχετε τον λόγο για την πρωτολογία σας.

**ΝΙΚΟΛΑΟΣ ΑΜΠΑΤΙΕΛΟΣ:** Ευχαριστώ, κύριε Πρόεδρε.

Επανερχόμαστε, λοιπόν, για το Κέντρο Υγείας της Αίγινας για τις τραγικές ελλείψεις που υπάρχουν και η μόνη δημόσια δομή του νησιού να μην μπορεί να καλύψει ούτε στοιχειωδώς τις ανάγκες και των κατοίκων, που δεν είναι λίγοι -είναι δεκατρείς χιλιάδες-, αλλά που υπερδιπλασιάζονται -έχουμε πολύ μεγάλη εκτίναξη πληθυσμού- την περίοδο των διακοπών, στα τριήμερα κ.λπ.

Ήρθε στην επιφάνεια με αφορμή το τραγικό συμβάν με τη γυναίκα στην παραλία της Αγίας Μαρίνας, για την οποία δεν έφτασε ποτέ ασθενοφόρο. Την ίδια ώρα υπήρχε και τροχαίο ατύχημα, όπου γυναίκα έμεινε πάνω από μια ώρα να περιμένει. Με κάποιον τρόπο όχημα-ασθενοφόρο έφτασε στο Κέντρο Υγείας, δεν υπήρχε κάποιος της ειδικότητας αυτής -για ένα κάταγμα- να τη γιατρέψει, πήγε στο καράβι και στον Πειραιά. Αυτή είναι η κατάσταση.

Απ’ ό,τι μαθαίνουμε, πέρα από τα κενά των οργανικών συνθέσεων που υπάρχουν -που περιλαμβάνει αναλυτικά η ερώτησή μας-, γίνεται χειρότερη η κατάσταση. Από 23 Σεπτέμβρη δεν θα υπάρχει γενικός γιατρός σε κάθε εφημερία. Τι σημαίνει ότι δεν θα υπάρχει γενικός γιατρός στο Κέντρο Υγείας Αίγινας, που λείπουν ειδικότητες άλλες, που λείπουν παιδίατροι, που υπάρχει ένας σε πέντε οργανικές θέσεις, που λείπει καρδιολόγος, μικροβιολόγος, ακτινολόγος κ.λπ.; Ότι δεν θα μπορεί ο κόσμος να γιατρευτεί, να έχει την περίθαλψη που έχει ανάγκη σε πρωτοβάθμιο βαθμό.

Απέναντι σε αυτήν την επικίνδυνη κατάσταση, κατά τη γνώμη του κυρίου Υπουργού λόγω της επιτυχίας της Κυβέρνησης, της πολύ μεγάλης και όχι ως μια αποτυχία, αντί να γίνουν έστω και τώρα όλες οι απαραίτητες προσλήψεις μόνιμου προσωπικού που είναι αναγκαίες, τι κάνατε εσείς; Προχωράτε σε ΕΔΕ σε οκτώ εργαζόμενους του κέντρου υγείας. Τι εργαζόμενοι είναι αυτοί, για να ξέρει και ο κόσμος; Έχουν υπερβάλει εαυτόν για να στέκεται όρθια όποια δομή υπάρχει εκεί ή όποια προσπάθεια να γιατρεύεται ο κόσμος, κάνουν διπλοβάρδιες, δουλεύουν με δεκάδες χρωστούμενα ρεπό για να καλυφθούν οι ανάγκες του πληθυσμού.

Τα γνωρίζετε αυτά; Βεβαίως και τα γνωρίζετε, κύριε Υπουργέ. Είχε κάνει ερώτηση το ΚΚΕ -τα κενά στους οδηγούς, στους γιατρούς και άλλα- έναν μήνα πριν. Έχουν κάνει διαμαρτυρίες εγγραφές και ανακοινώσεις όλα τα σωματεία των υγειονομικών, η ΕΙΝΑΠ. Έχουν γίνει μεγάλες διαδηλώσεις στο νησί της Αίγινας. Παρ’ όλα αυτά εσείς από την αρχή επιλέξατε να στοχοποιήσατε τους εργαζόμενους. Με λίγα λόγια, για να το πούμε λαϊκά και όπως το γράψατε και στην ανακοίνωσή σας την πρώτη -το αφήσατε να εννοηθεί- ότι είναι κοπανατζήδες, ενώ ξέρετε πολύ καλά -και το ξέρατε- ότι το πρόγραμμα δεν καλυπτόταν με βάρδια εκείνη τη μέρα, ήταν κενό. Ρίχνετε την ευθύνη σε αυτούς, αντί να ρίξετε σε αυτούς που εσείς έχετε διορίσει και έχουν υπογράψει και εγκρίνει τέτοια προγράμματα να υπάρχουν.

Όσο για τον on call που ανακαλύψατε μετά, στην πορεία, γιατί αποκαλύφθηκαν αυτά, πέραν του ότι δεν προβλέπεται πουθενά, είναι μια αλήθεια, στη σύμβαση των εργαζομένων, ταυτόχρονα είναι και μια απαράδεκτη μέθοδος. Στο φιλότιμό τους, έχουν φιλότιμο και έχουν δουλέψει ήδη παραπάνω. Αλλά από όσο γνωρίζουμε ακόμα τουλάχιστον, ένας εργαζόμενος όταν δεν δουλεύει και αφού δεν έχει κάποια άλλη τέτοια σύμβαση, υποχρέωση, μπορεί να πάει τα παιδιά του να κάνουν μια δραστηριότητα, σωστά; Και αν χτυπήσει το τηλέφωνο, τι θα τα κάνει; Θα τα φορτώσει στο ασθενοφόρο και θα τρέχει; Μπορεί να πάει σε μια γιορτή και να πιει και δύο τσίπουρα, τι θα κάνει; Θα καβαλήσει το ασθενοφόρο να γυρνάει όλη την Αίγινα;

Με βάση αυτά και τις αποκαλύψεις, γιατί αυτά είναι προπαγανδιστικά τρικ για να κρύψετε τις ευθύνες σας, θέλουμε να ρωτήσουμε τι μέτρα θα πάρετε για να στελεχώσετε έστω και τώρα το κέντρο υγείας με μόνιμο προσωπικό πλήρους απασχόλησης και τι θα κάνετε για να σταματήσει η διαδικασία της ΕΔΕ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Αμπατιέλο.

Κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Είναι τύχη αγαθή που έχω δίπλα μου τον κ. Πετραλιά, για να τα ακούσει και αυτός, που είναι και ο βασικός που πληρώνει στο ελληνικό κράτος.

Εάν αθροίσουμε όλα τα αιτήματα για προσλήψεις που μου έχουν κάνει τα διάφορα συνδικαλιστικά σωματεία, κύριε Υπουργέ, σε όλα τα νοσοκομεία ή τα κέντρα υγείας της χώρας, έχουμε σήμερα περίπου 110.000 υπαλλήλους στο ΕΣΥ, θέλουμε άλλες 300.000. Περίπου όλοι όσοι ζούμε στη χώρα αυτή πρέπει να εργαζόμαστε στα νοσοκομεία ή στα κέντρα υγείας. Πραγματικά, δεν κάνω πλάκα. Κάποια στιγμή θα σας κάνω άθροισμα στο τουίτερ των αιτημάτων των συνδικαλιστών.

Μπαίνεις, κύριε Πρόεδρε, σε ένα νοσοκομείο στην Αλεξανδρούπολη που έχεις πάει πεντακόσιους εργαζόμενοι παραπάνω σε έξι χρόνια και σου λένε «έχουμε έλλειμμα προσωπικού». Και τους λες «μα, φέραμε πεντακόσιους σε έξι χρόνια» και λένε «θέλουμε άλλους πεντακόσιους». Είμαι απολύτως βέβαιος ότι αν τους φέρουμε άλλους πεντακόσιους θα ζητήσουν και άλλους πεντακόσιους.

Πρέπει να καταλάβει ο κόσμος κάποια στιγμή ποια είναι η πραγματικότητα και ποια είναι η φαντασίωση. Μαρξιστικές, λενινιστικές φαντασιώσεις ζούσαν και στο Νεπάλ και τώρα τρέχουνε με κάτι ελικόπτερα οι κομμουνιστές εκεί να σωθούν και πανηγυρίζει ο Πολάκης που κυνηγάνε τους κομμουνιστές με τα ελικόπτερα στο Νεπάλ. Για όσους δεν το ξέρουν, η κυβέρνηση στο Νεπάλ, που λανσαρίστηκε, ήταν μαρξιστική-λενινιστική. Δεν κατάφεραν να κάνουν προσλήψεις στο Νεπάλ, απ’ ό,τι αποδεικνύεται.

Πάμε λοιπόν πάλι στον πραγματικό κόσμο. Έχει ή δεν έχει προσωπικό το Κέντρο Υγείας Αιγίνης; Το λέω κυρίως για το ακούσει ο ελληνικός λαός που τώρα με ακούει. Διοικητικό και λοιπό προσωπικό ΔΕ Βοηθών Νοσηλευτών έχει τέσσερις, Διοικητικό Οικονομικό έναν, ΤΕ Διοικητικό Λογιστικό έναν, Επισκέπτες Υγείας δύο, Ιατρικά Εργαστήρια δύο, Προσωπικό Καθαριότητας τρεις, Κοινωνικών Λειτουργών ένας, ΤΕ Νοσηλευτικής δύο, ΔΕ Οδηγών ένας, Πληρωμάτων ασθενοφόρων τρεις, ΤΕ Ραδιολογίας ένα, Γενικής Οικογενειακής Ιατρικής δύο, Εσωτερικής Παθολογίας ένας, Ανοσολογίας ένας, Παιδιατρικής ένας, Γενικής Ιατρικής μία, Γενική Χειρουργική μία, Ιατροί Υπηρεσίας Υπαίθρου δύο. Συνολικά στο Κέντρο Υγείας Αιγίνης υπηρετούν τριάντα τρεις άνθρωποι. Συγγνώμη, αλλά τώρα σοβαρά θεωρούμε ότι για το Κέντρο Υγείας Αιγίνης τριάντα τρεις άνθρωποι είναι λίγοι; Το λέμε αυτό στα σοβαρά τώρα; Όχι, δεν είναι λίγοι. Είναι αρκετοί είναι η απάντηση.

Επίσης πάμε τώρα στο θέμα των οδηγών, επειδή έχει γίνει μεγάλη σπέκουλα. Έχει βγει η ΕΔΕ, την πήρα την ΕΔΕ. Η ΕΔΕ, απλώς για την ιστορία να το ανακοινώσω και στη Βουλή, λέει ότι –διαβάζω ακριβώς από μέσα- καταλήγει ότι «υπήρχε ελλιπής κάλυψη των βαρδιών με αποτέλεσμα τη μη δυνατότητα απόκρισης σε επείγοντα περιστατικά κατά τη διάρκεια της ημέρας. Σύμφωνα με το πόρισμα, οι οδηγοί, αν και είχαν συνηθίσει να ανταποκρίνονται σε περιστατικά εκτός βάρδιας κατά την καλοκαιρινή περίοδο, στη συγκεκριμένη μέρα δεν υπήρξε η απαιτούμενη μεταξύ τους συνεργασία για τη διασφάλιση κάλυψης σε ώρες αιχμής».

Τι λέει δηλαδή αυτό; Θα ήταν ιδανικό να έχουμε πέντε οδηγούς ασθενοφόρου αντί για τρεις; Μάλιστα, θα ήταν ιδανικό να έχουμε πέντε. Γιατί θα ήταν πέντε; Γιατί είναι τρία οκτάωρα, που μας κάνει εικοσιτέσσερις. Για να βγαίνουν και τα ρεπό πρέπει να έχει επιπλέον οδηγούς, τόσο απλά. Έκανε η υγειονομική περιφέρεια όλες τις κατά το νόμο και δυνατότητές της ενέργειες για να βρει άλλους δύο; Μάλιστα, προκηρύξαμε τις δύο θέσεις πέρυσι για μόνιμους οδηγούς. Δεν πήγαν. Για επικουρικούς οδηγούς; Δεν πήγαν. Με μπλοκάκι; Δεν πήγαν. Θέλετε να πάτε να οδηγήσετε το ασθενοφόρο; Θα σας προσλάβω.

Γιατί δεν βρίσκουμε οδηγούς στην Αίγινα –πάμε να εξηγήσουμε και αυτό- και αλλού, όχι μόνο στην Αίγινα; Δεν είναι θέμα Αίγινας αυτό. Για έναν πολύ απλό λόγο. Γιατί η οικονομία μας πάει πάρα πολύ καλά και ο τουρισμός στην Αίγινα εξαιρετικά καλά.

Πριν από δέκα χρόνια, όταν κάναμε αίτημα να πάρουμε οδηγό στην Αίγινα, είχαμε για μία θέση εκατό αιτήσεις. Τώρα έχουμε μηδέν. Για ποιον λόγο; Γιατί πια στην Αίγινα με τον τουρισμό οι οδηγοί βγάζουν πολύ περισσότερα λεφτά στον ιδιωτικό τομέα. Είναι καλύτερα να δουλεύεις στον ιδιωτικό τομέα πια απ’ ό,τι στο Δημόσιο. Αυτό ισχύει για όλη την ελληνική οικονομία και για όλη την επικράτεια. Και όπως ακριβώς, να πω κάτι για να με καταλάβουν όσοι με ακούνε, σήμερα το πρώτο παράπονο όλων των επιχειρήσεων στην Ελλάδα είναι ότι δεν βρίσκουν προσωπικό και φαντάζομαι ότι το έχετε ακούσει αυτό, όπως δεν βρίσκουν προσωπικό όλες οι ιδιωτικές επιχειρήσεις στην Ελλάδα με τις ελαστικότητες που έχει μια ιδιωτική σύμβαση και τη δυνατότητα της επιχείρησης να δώσει ό,τι θέλει, προφανώς όπως δεν βρίσκει προσωπικό η ιδιωτική επιχείρηση, δεν βρίσκει εύκολα και το Δημόσιο, εν προκειμένω το ΕΣΥ, το οποίο έχει και περιορισμούς δημοσιονομικούς και από το δημόσιο λογιστικό. Γιατί; Γιατί η ανεργία έχει πέσει πάρα πολύ, γιατί ο κόσμος πια έχει βρει δουλειά εύκολα παντού στην Ελλάδα του Κυριάκου Μητσοτάκη.

Τα υπόλοιπα στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Αμπατιέλο, έχετε τον λόγο.

**ΝΙΚΟΛΑΟΣ ΑΜΠΑΤΙΕΛΟΣ:** Επιμένετε, λοιπόν, αυτό είναι η ουσία: Όλο κάποιος άλλος φταίει. Δεν είναι μόνο του Υπουργείου Υγείας. Προσφιλής τακτική της Κυβέρνησης, τα πάντα. Καλά, εδώ φτάσαμε ότι φταίει και το Νεπάλ στην απάντηση του Υπουργού. Πιο αναμενόμενο δεν υπήρχε ότι θα πάμε εκεί, τόσο μακριά, για να δικαιολογήσουν αυτήν την πολιτική. Βέβαια, και εκεί δικούς σας ανταγωνισμούς λύνουν οι ΗΠΑ-ΝΑΤΟ-Κίνα κ.λπ. που έχετε σύρει τη χώρα με τα μπούνια, αλλά συνεχίζω. Όλο κάποιος άλλος φταίει, ποτέ η Κυβέρνηση, ποτέ το Υπουργείο, ποτέ οι διορισμένοι από εσάς διοικητές των υγειονομικών περιφερειών, στη συγκεκριμένη περίπτωση της Β΄ ΥΠΕ.

Απ’ ό,τι άκουσα την ΕΔΕ, το αποτέλεσμά της, που δεν το είχα διαβάσει και το ανακοινώσατε εσείς, φωτίζει μια πλευρά που λέει: «Δεν υπήρχε στο πρόγραμμα». Καταλήξαμε σε αυτό; Το συμφωνήσαμε ότι δεν υπήρχε βάρδια; Ποιος το υπέγραψε αυτό; Ποιος του έκανε έγκριση; Τι ενέργειες είχε κάνει το Υπουργείο για να μη φτάσουμε σε αυτήν την κατάσταση;

Δεν έρχεται ο κόσμος να προσληφθεί, διαρκώς. Μπορούμε να επαναφέρουμε κι εμείς αυτήν τη συζήτηση με τις συγκεκριμένες προτάσεις τι πρέπει να κάνει ένα οργανωμένο κράτος, όχι τώρα που το παρουσιάζετε ανίκανο απέναντι σε μια τέτοια κατάσταση και να είναι ανίκανο μόνο για τις ανάγκες των εργαζομένων, ικανότατο λέμε εμείς για άλλα, για την επιχειρηματικότητα και την κερδοφορία των λίγων κ.λπ.. Γι’ αυτό το παραδέχεστε ότι δεν μπορείτε και ότι δεν έχετε αυτόν το στόχο.

Τι λέμε; Συνδυασμένα κριτήρια. Χρειάζονται συνδυασμένα κριτήρια και μισθολογικά για να πάει ένας άνθρωπος σε ένα νησί, είτε εκπαιδευτικός είτε γιατρός, και εργασιακά και κοινωνικά. Πείτε το πιο απλό πράγμα: Θα πάει ένας εργαζόμενος και να μην έχει ούτε μία μέρα ρεπό; Να δουλεύει κάθε μέρα όλον τον χρόνο; Να μην έχει εξασφαλισμένο βρεφονηπιακό σταθμό; Ξέρετε στην Αίγινα πόσα παιδιά μένουν απ’ έξω; Μια μάνα πώς να πάει και να δουλέψει εκεί είτε ως νοσηλεύτρια, είτε ως γιατρός, είτε σε ό,τι άλλο χρειάζεται;

Άρα, εσείς πασχίζετε και δεν τα καταφέρνετε. Την ίδια στιγμή, βέβαια, σε κλινική νομικού προσώπου ιδιωτικού δικαίου στην Αίγινα του τουρισμού, των μεγάλων επιδόσεων κ.λπ. υπάρχει ασθενοφόρο ιδιωτικό που δουλεύει φουλ έξτρα και τις είκοσι τέσσερις ώρες, που -άμα λάχει- σε παίρνει και σε πάει και στον Πειραιά, αν πληρώσεις. Μπαίνει στο καράβι και πάει απέναντι. Οδηγοί γι’ αυτό βρέθηκαν. Οδηγοί για το δημόσιο σύστημα υγείας δεν μπορούν να βρεθούν. Είναι πάντα ένα μυστήριο και ένα πέπλο που καλύπτει τα επιχειρήματα των υπερασπιστών της επιχειρηματικής δράσης που θα μας τα λύσει όλα και στην υγεία και στην παιδεία κ.λπ.. Ποιος θα το ανακαλύψει αυτό το μυστήριο θα μας πείτε εσείς.

Ξέρετε τι είναι, όμως, το πιο αποκαλυπτικό τελικά; Ότι η Αίγινα εκτός από ομορφιές και παραθεριστές, έχει και κατοίκους, έχει εργαζόμενους, έχει βιοπαλαιστές επαγγελματίες και αυτοί ξέρουν καλά και «έχουν βγάλει το ταμείο τους» για ό,τι συμβαίνει εκεί. Γι’ αυτό και είναι με τους εργαζόμενους, γι’ αυτό και είναι με τους οδηγούς. Είναι με τους γιατρούς, τους στηρίζουν απέναντι στις δικές σας απαράδεκτες μεθοδεύσεις. Γι’ αυτό έχει γίνει ένα από τα μεγαλύτερα συλλαλητήρια στην Αίγινα στην ιστορία του νησιού. Γιατί έγινε; Για πολλά θέματα θα μπορούσαν να γίνουν. Έγινε για την υγεία πριν από λίγους μήνες. Ούτε αυτό βέβαια σας προβληματίζει. Μάλλον είναι παραστρατημένοι και δεν καταλαβαίνουν καλά την κοσμογονία που γίνεται!

Ε, λοιπόν, σε αυτόν τον αγώνα το ΚΚΕ θα συνεχίσει και στην Αίγινα και παντού, θα δώσει όλες του τις δυνάμεις. Αυτό είναι που σας στριμώχνει πραγματικά, που αποκαλύπτει τη γύμνια του συστήματός σας και που μπορεί να ανοίξει τον δρόμο για ένα εθνικό σύστημα υγείας με αποκλειστικά δημόσια περίθαλψη, με ποιοτικά αναβαθμισμένες παροχές και χωρίς καμία επιχειρηματική δράση, που είναι αυτό που πονάει και τη δικιά σας κυβέρνηση και τα υπόλοιπα κόμματα και όσους στηρίζετε αυτό το σύστημα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αμπατιέλο.

Κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μία συζήτηση έχει νόημα, αν ανταλλάσσουμε επιχειρήματα. Είπα ότι κάναμε τα πάντα. Προκηρύξαμε τις θέσεις και μόνιμες και επικουρικές και με μπλοκάκι. Τώρα, από ό,τι έχω μάθει, ενδιαφέρεται ένας να προσληφθεί με μπλοκ παροχής υπηρεσιών.

Δεύτερον, αυτή η εικόνα των τριών οδηγών που δουλεύουν δώδεκα μήνες ασταμάτητα στην Αίγινα, με συγχωρείτε, δεν ισχύει. Η Αίγινα είναι ένα νησί που έχει κόσμο τρεις μήνες το καλοκαίρι, τρεισήμισι; Για αυτήν τη δουλειά μιλάμε τώρα!

Έχω κάνει πιο σκληρή δουλειά στη ζωή μου εγώ από παιδάκι. Με συγχωρείτε, κάποια στιγμή ας σταματήσουμε και την κλάψα. Δουλεύεις οδηγός στην Αίγινα στο Κέντρο Υγείας. Πόσο το οκτάωρο οδηγείς το ασθενοφόρο; Πόσο; Πόσα περιστατικά έχει η Αίγινα την ημέρα, αγαπητέ; Παρουσιάζεται τον οδηγό της Αίγινας ότι είναι στα κάτεργα. Έλεος! Έλεος με τον λαϊκισμό!

**ΝΙΚΟΛΑΟΣ ΑΜΠΑΤΙΕΛΟΣ:** Δεν είναι ακριτικό νησί πάντως!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ήταν απαράδεκτοι που δεν σήκωναν το τηλέφωνό τους και η συνεχής υπεράσπιση των ανθρώπων αυτών που την ώρα που τους έπαιρνε τηλέφωνο η γιατρός είχαν και οι τρεις ταυτόχρονα κλείσει το κινητό τους ήταν απαράδεκτη πράξη. Και απορώ με τη διάθεση όλης της Αριστεράς να δικαιολογεί κάθε είδους συμπεριφορά ενός εργαζομένου, απλώς και μόνο γιατί έχει την ταμπέλα «εργαζόμενος», αρκεί να μην είναι της Δεξιάς, βέβαια, γιατί εκεί δεν λέτε κουβέντα, όταν απέλυσαν τους ανθρώπους από το ΚΕΕΛΠΝΟ, γιατί πάντα θυμάμαι την υποκρισία σας.

Άρα, λοιπόν, να επανέλθουμε στον πραγματικό κόσμο. Το κράτος, βεβαίως και έχει βρει οδηγούς στην Αίγινα, τρεις και τώρα βρίσκει και τέταρτο. Στο συγκεκριμένο περιστατικό, δυστυχώς, δεν υπήρξε η σωστή συμπεριφορά και από αυτούς και με τα λάθη που έκανε η Διοίκηση του Κέντρου Υγείας αναμφίβολα, όπως γράφει η ΕΔΕ.

Στην Αίγινα είχαμε το επιπλέον πρόβλημα ότι μετά το συλλαλητήριο δύο γιατροί πήραν ξαφνικά αναρρωτική άδεια. Μετά το συλλαλητήριο, κύριε Πρόεδρε, δύο γιατροί της Αίγινας αρρώστησαν και έφυγαν. Τους καλύψαμε και αυτούς με μετακινήσεις από την Αττική, για να μην μείνει το νησί χωρίς γιατρό και χωρίς προσωπικό.

Το προσωπικό είναι επαρκές, το Κέντρο Υγείας το έχουμε ανακαινίσει, έχει γίνει ολοκαίνουργιο παλάτι και μετά τα γεγονότα έχω πενήντα μηνύματα στο κινητό μου -και έχω στείλει και στα μέσα να βγάλουν, δεν έχει βγάλει κανένας- από κατοίκους της Αίγινας που λένε «να μας βγάλετε εμάς να σας πούμε πόσο καλό έχει γίνει το Κέντρο Υγείας».

Ας σταματήσετε, λοιπόν, όλη τη μέρα αυτήν την ακύρωση του ΕΣΥ για αντιπολιτευτικούς λόγους. Και επαναλαμβάνω, ωραία τα λέτε από εκεί που κάθεστε. Όπου κυβερνήσατε με τα ελικόπτερα φύγατε, είτε με τον Τσαουσέσκου στη Ρουμανία είτε τώρα με το Νεπάλ. Άρα, αφήστε τις πολλές εξυπνάδες σε εμάς, έχουμε δει τον κομμουνισμό τι κάνει όπου κυβερνάει.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την πρώτη με αριθμό 1313/5-9-2025 επίκαιρη ερώτηση πρώτου κύκλου του Βουλευτή Δωδεκανήσου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Γεωργίου Νικητιάδη προς τον Υπουργό Εθνικής Οικονομίας και Οικονομικών με θέμα: «Η επαναφορά του μέτρου των μειωμένων συντελεστών ΦΠΑ στα Δωδεκάνησα είναι δημοσιονομικώς εφικτή, νομοθετικώς επιβαλλόμενη και απολύτως δίκαιη - Οφείλετε να δράσετε αμέσως».

Ορίστε, έχετε τον λόγο, κύριε συνάδελφε.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, από συγκυρία και μόνο η ερώτηση που συζητάμε σήμερα εν μέρει έχει απαντηθεί από τον κύριο Πρωθυπουργό, διά στόματος του κ. Μητσοτάκη από τη ΔΕΘ. Δυστυχώς, όμως, η απάντηση που έδωσε ο Πρωθυπουργός υπήρξε κόλαφος για το 60% των Δωδεκανησίων, κόλαφος για το νησί της Ρόδου. Για άλλη μια φορά εξαγγέλλετε μέτρα και νομοθετείτε μόνον χάριν της επικοινωνιακής σας πολιτικής και των δημοσκοπικών σας ελλειμμάτων.

Τι κάνετε τώρα εδώ στη συγκεκριμένη περίπτωση; Εξαιρείτε τη Ρόδο, επαναλαμβάνω το 60% των κατοίκων της Δωδεκανήσου. Οι εξαγγελίες σας δεν επηρεάζουν την Κω και τη Λέρο, διότι ήδη τα δύο αυτά νησιά έχουν μειωμένους συντελεστές ΦΠΑ, καθότι έχουν μεταναστευτικά κέντρα. Δηλαδή πόσους Δωδεκανήσιους δεν ακουμπάνε τα μέτρα σας; Το 82% δεν το ακουμπάνε τα μέτρα που έλαβε η Κυβέρνηση. Πόσοι ωφελούνται; Μόνο το 18%! Επαναλαμβάνω μόνο το 18% των κατοίκων της Δωδεκανήσου! Ορθώς, βεβαίως, τα μικρά νησιά επανέρχονται στους μειωμένους συντελεστές, αλλά είναι μόνο το 18%.

Αν, κύριε Υπουργέ, έχει υπολογίσει το Επιμελητήριο Δωδεκανήσου σωστά το δημοσιονομικό κόστος για τη Δωδεκάνησο για όλη αυτήν την ιστορία, το ανεβάζει στα 80 εκατομμύρια, δηλαδή το κράτος θα στερηθεί με τη δική σας πολιτική 16 εκατομμύρια. Σωστά; Διορθώστε με, αν κάνω λάθος. Θα ήθελα να ακούσω ποια είναι η άποψή σας. Τόσα θα στερηθεί το κράτος.

Μα, εδώ έχουμε μία κατάσταση και εσείς πανηγυρίζετε για την επαναφορά του μέτρου που ούτως ή άλλως είχαμε οι Δωδεκανήσιοι.

Μας το στέρησε ο ΣΥΡΙΖΑ και το κρατήσατε εσείς για έξι χρόνια που κυβερνάτε και συνεχίζεται τώρα αυτό. Και μόνο για το 18% του πληθυσμού υπάρχει μία ελάφρυνση.

Κύριε Υπουργέ, οι ξενοδοχοϋπάλληλοι στη Ρόδο είναι σαράντα δύο χιλιάδες. Έχετε εικόνα γι’ αυτούς τους ανθρώπους, αν αυτοί θα έχουν τύχη από αυτά τα μέτρα που λάβατε; Τους εξαιρείτε. Εξαιρείτε τη μεγάλη μεσαία τάξη της Ρόδου. Εξαιρείτε ένα τεράστιο ποσοστό και τελικά έχοντας υποχρεώσει το 22% να έχει μεταναστευτικά κέντρα.

Οι εκπρόσωποί σας στη Ρόδο πανηγυρίζουν. Εγώ όμως εκτιμώ ότι οι Βουλευτές της Νέας Δημοκρατίας, που είναι και τέσσερις από τους πέντε, σε καμία περίπτωση δεν πιστεύουν στους πανηγυρισμούς τους. Δυστυχώς όμως η πολιτική σας νομενκλατούρα στη Ρόδο -θέλω μια απάντηση εδώ πέρα- έφτασε στο σημείο να ζητάει να καταργηθεί το μεταφορικό ισοδύναμο για να μας δώσετε τους μειωμένους συντελεστές στη Ρόδο. Ποιους; Αυτούς που ούτως ή άλλως είχαμε.

Εκεί το πάτε; Να καταργήσετε τελικά το μεταφορικό ισοδύναμο; Θέλουμε να ξέρουμε την άποψη της Κυβέρνησης. Της Κυβέρνησης! Μην μου πείτε ότι είναι θέμα του κ. Κικίλια, γιατί το οικονομικό από εσάς βγαίνει.

Να μας απαντήσετε λοιπόν, γιατί ο κόσμος στη Ρόδο είναι ανάστατος. Τη Δευτέρα στη Ρόδο στις 6 το απόγευμα ο Δήμαρχος της Ρόδου έχει συγκαλέσει σύσκεψη με όλους τους φορείς, με όλους τους Βουλευτές της περιοχής, για να δουν με ποιον τρόπο θα αντιμετωπίσουν αυτή την κατάσταση που δημιουργήθηκε για το νησί της Ρόδου.

Πρέπει να καταλάβετε ότι το μέτρο είναι ελλιπέστατο και δεν αποτελεί κάποιο προνόμιο. Ο Δήμαρχος της Σύμης που ερωτήθην από τηλεοπτικό κανάλι, που είναι ευνοημένος υποτίθεται, είπε: Τι θέλετε; Να χτυπήσουμε και καμπάνες επειδή μας επιστρέφετε αυτό που είχαμε;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, οι ερωτήσεις…

**ΓΕΩΡΓΙΟΣ ΝΙΚΗΤΙΑΔΗΣ:** Κακώς εξαιρείτε τη Ρόδο.

Ερωτάστε, λοιπόν, τι σκοπεύετε να κάνετε γι’ αυτή την αδικία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε συνάδελφε, αντιλαμβάνομαι την αμηχανία σας, αντιλαμβάνομαι τον αιφνιδιασμό σας ενδεχομένως, αλλά έχετε καταθέσει άλλη ερώτηση. Σας πρόλαβε ο Πρωθυπουργός και οι ανακοινώσεις της Κυβέρνησης. Αυτό, για να τηρούμε το κοινοβουλευτικό πλαίσιο. Γιατί αν ο καθένας κάνει άλλη ερώτηση και επειδή μεσολαβούν άλλα γεγονότα έρχεται εδώ πέρα και λέει άλλα πράγματα, νομίζω ότι δεν έχει αντικείμενο.

Η ερώτηση που είχατε καταθέσει, και μάλιστα την επανακαταθέσατε -ξέρω ότι συνεννοηθήκατε για να μπορέσουμε να απαντήσουμε, αν και σε μεγάλο βαθμό ήταν διαφορετικές οι συνθήκες-, είναι αν προτιθέμεθα να επαναφέρουμε το μέτρο των μειωμένων συντελεστών ΦΠΑ στα νησιά της Δωδεκανήσου, δεδομένης της εθνικής σημασίας των νησιών κ.λπ., όπως πολύ σωστά που θέτετε στην ερώτησή σας.

Όπως κι εσείς με ρωτάτε άλλα πράγματα σήμερα σε μεγάλο βαθμό και δεν βρήκατε ως Βουλευτής Δωδεκανήσου να πείτε μια καλή κουβέντα -μια καλή κουβέντα!-, σας ενημερώνω λοιπόν για να το ακούσει και η Εθνική Αντιπροσωπεία στην οποία απευθυνόμαστε, ότι με τις ανακοινώσεις, αν δεν το έχετε πληροφορηθεί -γιατί δεν άκουσα να το αναφέρετε καν-, που έγιναν στη Διεθνή Έκθεση Θεσσαλονίκης από τον Πρωθυπουργό, προβλέπεται μείωση ΦΠΑ κατά 30% στα ακριτικά νησιά του Αιγαίου έως είκοσι χιλιάδες κατοίκους, με συγκεκριμένη στόχευση -προφανώς το αντιλαμβάνεστε, φαντάζομαι- να στηρίξουμε τους ακρίτες μας, να στηρίξουμε τα νησιά που έχουν ανάγκη, να διορθώσουμε δυσαναλογίες που υπάρχουν μεταξύ γειτονικών νησιών.

Στον Νομό Δωδεκανήσου υπάγονται οι Λειψοί, η Τήλος, το Αγαθονήσι, η Χάλκη, η Μεγίστη, νήσοι Καλυμνίων, Νισύρου, Πάτμου, Σύμης, Καρπάθου, ηρωικής νήσου Κάσου, Αστυπάλαιας.

Δεν βρήκατε γι’ αυτό, μία σημαντική παρέμβαση που κάνει η Κυβέρνηση, που θεωρώ ότι όλοι τη θέλατε -τι πάει να πει Βουλευτής της Νέας Δημοκρατίας, Βουλευτής του ΠΑΣΟΚ - ΚΙΝΑΛ και Βουλευτής του ενός ή του άλλου κόμματος;-, η οποία αγκαλιάστηκε και στηρίχτηκε από όλους τους πολίτες των Δωδεκανήσων, τους δημάρχους.

Ναι, προφανώς η Κυβέρνησή μας προσπαθεί στο πλαίσιο του δημοσιονομικώς εφικτού κάθε φορά να στηρίξει. Όμως, έρχεται μια παρέμβαση εθνικών χαρακτηριστικών, την οποία ζητούσατε και εσείς φαντάζομαι -δεν νομίζω ότι διαχωρίζετε τους πολίτες ως Βουλευτής Δωδεκανήσου-, και έρχεστε εδώ μετά την έκθεση, προφανώς σε αμηχανία αντιπολιτευτική και ανάγκη να πείτε κάτι, και ακυρώνετε την προσπάθεια αυτή.

Δεν νομίζω ότι αυτό έχει αντιστοίχιση με την πραγματικότητα και θα περίμενα, εφόσον επιμείνατε στην ερώτησή σας και μετά την ανακοίνωση του Πρωθυπουργού στη Διεθνή Έκθεση Θεσσαλονίκης, αν μη τι άλλο να επιδοκιμάσετε τη σημαντική αυτή παρέμβαση και όχι να ρωτήσετε άλλα πράγματα από αυτά που είχατε καταθέσει στην ερώτησή σας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Νικητιάδη, τουλάχιστον σύμφωνα με την ερώτηση που διάβασα κι εγώ, έχει δίκιο ο Υπουργός. Δεν μπορούμε να τα αλλάζουμε εδώ πέρα. Αυτή είναι η διαδικασία.

Ορίστε, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Λάθος τη διαβάσατε, διότι η ερώτηση αφορά το σύνολο της επαναφοράς των μειωμένων συντελεστών και όχι μόνον αυτό το ποσοστό…

**ΠΡΟΕΔΡΕΥΩΝ (Βασίλειος Βιλίαρδος):** Αναφέρθηκα στη διαδικασία, ότι δεν μπορούμε να αλλάζουμε τις ερωτήσεις. Μόνον αυτό.

**ΓΕΩΡΓΙΟΣ ΝΙΚΗΤΙΑΔΗΣ:** Εδώ, λοιπόν, η ερώτηση ισχύει ως προς τη Ρόδο ούτως η άλλως.

**ΠΡΟΕΔΡΕΥΩΝ (Βασίλειος Βιλιάρδος):** Έχετε, λοιπόν, τον λόγο για τη δευτερολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Κύριε Υπουργέ, δεν βρήκαμε κάποια κουβέντα να πούμε; Κάνουμε αγώνα τόσα χρόνια για να επανέλθουν οι μειωμένοι συντελεστές. Σας είπα τι είπε ο δήμαρχος της Σύμης. Δηλαδή, αμηχανία διακατέχει εμένα, αμηχανία διακατέχει και τον δήμαρχο της Ρόδου που συγκαλεί μεγάλη σύσκεψη τη Δευτέρα στις έξι το απόγευμα; Αμηχανία μάς διακατέχει, όταν η αγωνία μας έχει εκφραστεί επανειλημμένως και με επίκαιρη ερώτηση ξανά στο δικό σας Υπουργείο;

Κοιτάξτε: Η αμηχανία είναι θέμα δικής σας ιδεολογικής προσέγγισης. Για εμάς μόνο αγωνία και πόνος υπάρχει για τα νησιά μας.

Μου λέτε ότι επανακατέθεσα; Μα, κύριε Υπουργέ, μετά από δική σας παράκληση τράβηξα την ερώτηση και την επανακατέθεσα. Είναι δυνατό να με μέμφεστε επειδή σας έκανα το χατίρι;

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Μα, ήταν άλλη ερώτηση.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, μη διακόπτετε.

Συνεχίστε, κύριε Νικητιάδη.

**ΓΕΩΡΓΙΟΣ ΝΙΚΗΤΙΑΔΗΣ:** Μου ζητήσατε και σας έκανα το χατίρι και με μέμφεστε γι’ αυτό;

Εγώ θα σας μιλήσω μόνο για τη Δωδεκάνησο. Θα σας πω γιατί. Διότι στη Δωδεκάνησο είναι το Καστελόριζο και γνωρίζετε τι γίνεται με το Καστελόριζο και τον καθορισμό της ΑΟΖ και πόση σημασία έχει εθνικώς για τη χώρα μας, διότι, κύριε Υπουργέ, στη Δωδεκάνησο είναι η Κάσος και ξέρετε τι έγινε προσφάτως στην Κάσο με το ερευνητικό σκάφος και την απόσυρση και τα τουρκικά πολεμικά, διότι στη Δωδεκάνησο, κύριε Υπουργέ, είναι και τα Ίμια και δεν θα πω κάτι παραπάνω εδώ, είναι η Κάλυμνος που επί έξι χρόνια την είχατε κάνει «σάντουιτς» ανάμεσα σε Κω και Λέρο που είχαν ούτως ή άλλως τους μειωμένους συντελεστές και δεν μπορούσαν να «αναπνεύσουν» αναπτυξιακά και οικονομικά.

Στην Κάλυμνο που είναι πρωταθλήτρια στο δημογραφικό, η περιοχή με τις περισσότερες πολυμελείς οικογένειες σ’ ολόκληρη την Ελλάδα, τι έρχεστε και λέτε, εσείς που επαίρεστε για το δημογραφικό και μίλησε και ο Πρωθυπουργός; Λέτε «ναι», αλλά ποιο είναι το βραβείο της Καλύμνου; Το βραβείο της Καλύμνου είναι ότι έχει σήμερα 17.752 κατοίκους και αν συνεχίσουν να γεννάνε και αυξηθεί ο πληθυσμός, θα τους επαναφέρετε στο ενισχυμένο καθεστώς. Αυτό δεν τους λέτε, αφού είναι κάτω από 20.000; Αυτή είναι η πολιτική σας; Αυτή είναι η ανάλυση που έχετε κάνει; Και τι θα γίνει; Θα επανέλθουν, δηλαδή, ξανά να γίνουν «σάντουιτς». Αυτή είναι η μελέτη σας, προχειρότητα και επικοινωνία.

Να πάμε, όμως, και στη Λέρο. Η Λέρος, σύμφωνα με το πνεύμα σας, αφού είναι νησί με κάτω από 20.000 κατοίκους, θα έπρεπε να χαίρει τού προνομίου, βεβαίως. Μα, η Λέρος έχει ήδη μειωμένους συντελεστές, διότι έχει το μεταναστευτικό κέντρο. Θα δώσετε και κάποιο άλλο αντιστάθμισμα; Ερωτώ. Η Λέρος έχει ούτως ή άλλως μειωμένους συντελεστές. Αφού εσείς βάζετε το όριο των 20.000, σημαίνει ότι πρέπει να δώσετε. Θα το κάνετε αυτό για τη Λέρο;

Να προχωρήσω, κύριε Υπουργέ. Είπα ότι αφήνετε έξω τη Ρόδο. Ξέρετε, τα περισσότερα νησιά του νοτίου συγκροτήματος ψωνίζουν από τη Ρόδο. Δηλαδή θα αγοράζει τώρα ο Ρόδιος έμπορος με 24%, θα πουλάει στη Σύμη και στο Καστελόριζο με 24% και τελικά πού θα μειωθεί η τιμή στο ράφι; Θα μειωθεί όταν ο Συμιακός και ο Καστελοριζιός θα πουλήσουν με 17% το προϊόν; Θα βάλουν μόνο 17%; Αυτό πιστεύετε ότι θα γίνει; Αυτή είναι η πολιτική σας;

Σας είπα, κύριε Υπουργέ, ότι θα σας μιλήσω ως Δωδεκανήσιος όχι απλώς επειδή εκπροσωπώ την περιοχή στο Εθνικό Κοινοβούλιο, όχι μόνο για όσους σημαντικούς εθνικούς λόγους ανέφερα πιο πριν.

Γεωγραφία ξέρουν όλοι. Μιλάω για μια Δωδεκάνησο που είναι η πιο απομακρυσμένη περιοχή της Ελλάδας από το εθνικό κέντρο, που το κόστος μεταφοράς των προϊόντων είναι πολύ μεγαλύτερο από οποιαδήποτε άλλη περιοχή. Ξέρετε ότι για να πάει ένα πλοίο στο Καστελόριζο και να γυρίσει μπορεί να χρειάζεται τέσσερις μέρες; Έχετε υπόψη σας το κόστος και κρατούσατε έξι χρόνια στο 24% το Καστελόριζο;

Και κάτι ακόμη, κύριε Υπουργέ. Η Δωδεκάνησος ήταν σκλαβωμένη εκατοντάδες χρόνια. Είναι το τελευταίο τμήμα του ελληνισμού που επανήλθε στον εθνικό κορμό. Όλοι αναγνώριζαν τα προβλήματα, την απόσταση, τις δυσκολίες προσέγγισης, το πόσο κοντά βρίσκεται στον προαιώνιο εχθρό. Απέναντι ακριβώς είναι. Ο φόρος κύκλου εργασιών που ίσχυε στο παρελθόν όταν αντικαταστάθηκε από τον ΦΠΑ, πρώτον δεν υπήρχε στα Δωδεκάνησα. Αναγνώρισε η πολιτεία ότι δεν έπρεπε να υπάρχει ο φόρος κύκλου εργασιών στα Δωδεκάνησα. Ο Ανδρέας Παπανδρέου και το ΠΑΣΟΚ καθιέρωσαν μειωμένους συντελεστές ΦΠΑ αμέσως μετά την αντικατάσταση από τον φόρο κύκλου εργασιών. Όταν στη μνημονιακή περίοδο τέθηκε ξανά ζήτημα από διάφορους για να επαναφέρουμε το καθεστώς των ενισχυμένων συντελεστών, τότε που ήταν Υπουργός ο κ. Βενιζέλος, εμείς που ήμασταν τότε τέσσερις Βουλευτές του ΠΑΣΟΚ πήγαμε στον κ. Βενιζέλο και είπε «ούτε καν το συζητάω. Δεν πρόκειται εγώ να μειώσω τους συντελεστές». Πράγμα που έκανε ο ΣΥΡΙΖΑ, πράγμα που έξι χρόνια κρατήσατε εσείς. Εμείς, λοιπόν, ρωτάμε τώρα και αφήστε τα «δεν είναι περιεχόμενο της ερώτησης» αν σκοπεύετε ή όχι να καταργήσετε το μεταφορικό ισοδύναμο για να μας φέρετε τους μειωμένους συντελεστές. Να μας το πείτε καθαρά. Τι σκοπεύετε τελικά να κάνετε με τη Ρόδο;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Κύριε συνάδελφε, νομίζω ότι με όσους συναδέλφους κατά καιρούς έχουμε κουβεντιάσει εδώ στη Βουλή στο πλαίσιο επίκαιρων ερωτήσεων ή άλλων κοινοβουλευτικών διαδικασιών γνωρίζουν ότι σέβομαι πάρα πολύ τις κοινοβουλευτικές διαδικασίες και τους συναδέλφους που απευθύνονται στην Κυβέρνηση. Αντιλαμβάνομαι, λοιπόν, πλήρως το δεδομένο της αγωνίας που έχει ένας Βουλευτής γιατί είμαι κι εγώ Βουλευτής και αναγνωρίζω ότι ο καθένας προσπαθεί να θέσει πολλά ζητήματα που αφορούν στην περιφέρειά του και στις ανάγκες των πολιτών.

**ΓΕΩΡΓΙΟΣ ΝΙΚΗΤΙΑΔΗΣ:** Είπατε αμηχανία. Δεν είπατε αγωνία.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Αμηχανία είναι. Καταλαβαίνω την αγωνία όλων των Βουλευτών εδώ. Η αμηχανία όμως έχει να κάνει με το ότι δεν βρήκατε να πείτε μισή κουβέντα για μία σημαντική παρέμβαση που ανακοίνωσε η Κυβέρνηση και ο Πρωθυπουργός δίνοντάς της μάλιστα εθνικά χαρακτηριστικά προκειμένου να στηριχθούν τα ακριτικά νησιά μέχρι 20.000 κατοίκους για τους πολύ σημαντικούς λόγους που αντιλαμβανόμαστε όλοι: για την οικιστική τους ανάπτυξη, για την επιχειρηματική τους στήριξη, για την απαλοιφή τυχόν διαφορετικών ποσοστών που υπήρχαν και θα έπρεπε να λυθούν. Είναι μια σημαντική παρέμβαση, λοιπόν, αυτή. Και δεν είναι η μόνη.

Επίσης, εφόσον κάνετε κι εσείς διασταλτική ερμηνεία της ερώτησης και προσπαθείτε να θέσετε άλλα δέκα θέματα παράλληλα –τα μισά δεν αφορούν το δικό μας Υπουργείο- να υπενθυμίσω και κάτι άλλο. Ενημερωθήκατε φαντάζομαι ότι στις ανακοινώσεις του Πρωθυπουργού προβλέπεται η κατάργηση του ΕΝΦΙΑ σε βάθος διετίας για την κύρια κατοικία σε οικισμούς μέχρι 1.500 κατοίκους. Επίσης, φαντάζομαι ότι έχετε ενημερωθεί ότι είναι πολλοί οι οικισμοί στα Δωδεκάνησα και στη Ρόδο που περιλαμβάνονται σε αυτή τη λίστα στην οποία απαλλάσσεται ο πολίτης και ο ιδιοκτήτης από τον ΕΝΦΙΑ. Η επέκταση της μείωσης κατά 50% του τεκμαρτού εισοδήματος για τους ελεύθερους επαγγελματίες μέχρι 1.500 άτομα σε οικισμούς είναι επίσης μια θετική παρέμβαση.

Έγινε, λοιπόν, κύριε συνάδελφε, μια προσπάθεια αντιλαμβανόμενοι και εμείς την αγωνία που θέτουν οι Βουλευτές της Νέας Δημοκρατίας Δωδεκανήσων όλο αυτό το χρονικό διάστημα με πολύ μεγάλη ένταση και αγωνία. Είπα και στην αρχή ότι αντιλαμβάνομαι την αγωνία όλων των συναδέλφων που εκλέγονται από την ελληνική κοινωνία αλλά έγινε μια σημαντική παρέμβαση που αφορά ακριβώς αυτό που έχρηζε μεγάλης στήριξης αυτή τη στιγμή και ήταν ανεκτό και δημοσιονομικά εφικτό. Αντιλαμβάνεστε το πλαίσιο μέτρων 1,76 δισεκατομμυρίου ευρώ που είχαμε διαθέσιμο και τις σημαντικές παρεμβάσεις που κάναμε στην άμεση φορολογία, τη σημαντική στήριξη της οικογένειας των πολυτέκνων και των τριτέκνων στην οποία αναφερθήκατε. Φαντάζομαι είδατε τις σημαντικές μειώσεις φόρων που υπήρξαν γι’ αυτούς τους συμπολίτες μας. Εντάχθηκε αυτή η σημαντική πρωτοβουλία.

Και αντί να την χαιρετίσετε, έστω στο μέτρο που εσείς κρίνετε ότι μπορείτε να την χαιρετίσετε ως Βουλευτής Δωδεκανήσου, έρχεστε και δεν λέτε μία θετική κουβέντα. Ναι, έχετε δικαίωμα να επανακαταθέσετε, προφανώς, οποιαδήποτε ερώτηση και το ανέφερα υπό την έννοια ότι μεσολάβησε η Έκθεση της Θεσσαλονίκης, οπότε μεσολάβησε ένα σημαντικό πολιτικό γεγονός. Μεσολάβησε η ανακοίνωση του Πρωθυπουργού, μεσολάβησαν οι εξειδικεύσεις των μέτρων.

Οπότε, ας κρατήσουμε ότι αυτή η Κυβέρνηση είναι αυτή η οποία παρενέβη και έφερε μια σημαντική εθνική πρωτοβουλία για τους ακρίτες μας και όχι μόνο στα Δωδεκάνησα, αλλά και στις άλλες περιοχές που αναφέρονται στην απόφαση. Είμαστε προφανώς εδώ σε ό,τι μπορούμε να στηρίξουμε παραπάνω, τα ευαίσθητα σημεία της πατρίδας μας, να το κάνουμε.

Είναι δεδομένο ότι μας ενώνει όλους αυτή η κοινή αγωνία. Αναφερθήκατε σε διάφορα σημεία του εθνικού μας χώρου και δεν θέλω να το πάω περαιτέρω, αλλά αντιλαμβανόμαστε όλοι ότι έχουμε πολύ μεγάλη ευαισθησία στα ζητήματα. Οπότε, η Κυβέρνησή μας είναι αυτή η οποία παρενέβη και φέρνει μια πρωτοβουλία που στηρίζεται από τους πολίτες των Δωδεκανήσων. Αντιλαμβανόμαστε πλήρως ότι θέλουμε να κάνουμε ακόμη περισσότερα πράγματα, ότι είμαστε εδώ παρόντες προκειμένου να στηρίζουμε όλους τους πολίτες όπου και να κατοικούν, ειδικά σε ευαίσθητα σημεία της πατρίδας μας που κρατάνε Θερμοπύλες. Αυτό κάναμε, αυτό θα συνεχίσουμε να κάνουμε και σε αυτήν την προσπάθεια θεωρώ, αναμφίβολα, ότι είμαστε σύμμαχοι.

Και, αν μη τι άλλο, σε κάτι καλό, καλό είναι και για την αξιοπιστία του Κοινοβουλίου να βρίσκουμε να πούμε και μια καλή κουβέντα και όχι να προσπαθούμε να αλλάξουμε τα δεδομένα, λες και υπάρχει μια άλλη πραγματικότητα, προκειμένου να μπορέσουμε να κάνουμε γενική τοποθέτηση ενδεχομένως για κάποια ακροατήρια, στα οποία εμείς θέλουμε να απευθυνθούμε. Νομίζω ότι εδώ πέρα πρέπει να διακρινόμαστε όλοι με όσο το δυνατόν μεγαλύτερη υπευθυνότητα και αξιοπιστία γίνεται.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κύριο Υφυπουργό.

Θα ολοκληρώσουμε με την πρώτη, με αριθμό 1318/8-9-2025 επίκαιρη ερώτηση του δεύτερου κύκλου της Βουλευτού Β1΄Βορείου Τομέα Αθηνών της Κ.Ο. «ΠΑΣΟΚ- ΚΙΝΗΜΑ ΑΛΛΑΓΗΣ» κ. Ελένης-Μαρίας Αποστολάκη προς τον Υπουργό Εθνικής Οικονομίας και Οικονομικών με θέμα: «Παράνομη και καταχρηστική πρακτική της Εθνικής Τράπεζας για την αυτόματη μετατροπή τραπεζικών λογαριασμών σε «λογαριασμούς προνομίων» με χρέωση 0,80 ευρώ τον μήνα».

Έχετε τον λόγο, κυρία συνάδελφε.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κύριε Υπουργέ, πριν λίγους μήνες υπό την ασφυκτική πίεση του ΠΑΣΟΚ με την κατάθεση επίμονων τροπολογιών για τη μείωση των τραπεζικών προμηθειών και χρεώσεων, αλλά βεβαίως και με δεδομένη την αυξημένη αγανάκτηση πολιτών και επιχειρήσεων για τα υπερκέρδη των τραπεζών και την αναλογία που έχουν οι χρεώσεις και οι προμήθειες στο σύνολο αυτών των κερδών, η Κυβέρνηση παρουσίασε στο πλαίσιο της συζήτησης του Προϋπολογισμού για το 2025 ορισμένες πρωτοβουλίες για τον περιορισμό των τραπεζικών προμηθειών και την ενίσχυση του ανταγωνισμού.

Αυτές οι πρωτοβουλίες της Κυβέρνησης οδήγησαν σε μειώσεις σε ορισμένες τραπεζικές προμήθειες που εσείς, το Υπουργείο Οικονομικών, υπολογίζει σε μόλις 150 εκατομμύρια ευρώ ετησίως. Και λέω «μόλις» γιατί τα καθαρά έσοδα από προμήθειες για το τραπεζικό σύστημα έφτασαν το ποσό ρεκόρ των 2,15 δισεκατομμυρίων το 2024 και για το πρώτο εξάμηνο του 2025 βρίσκονται στο 1 δισεκατομμύριο σε σύνολο 2,48 δισεκατομμυρίων κερδών.

Είναι σαφές ότι η παρέμβαση της Κυβέρνησης ήταν σταγόνα στον ωκεανό. Ο λόγος, όμως, της σημερινής μου παρέμβασης είναι ότι σε αυτήν την εξαιρετικά δυσχερή συνθήκη για τους πολίτες και τις επιχειρήσεις, οι τράπεζες, εκμεταλλευόμενες την ισχύ τους, τον ελλιπή ανταγωνισμό και την ελλιπέστατη εποπτεία, δεν διστάζουν να επιδιώκουν επιπλέον αύξηση των κερδών τους από καταχρηστικές προμήθειες και χρεώσεις, με τελευταίο παράδειγμα την Εθνική Τράπεζα που με επιστολή της στους πελάτες καταθέτες της τους ενημερώνει ότι οι λογαριασμοί ταμιευτηρίου και τρεχούμενου λογαριασμού μετατρέπονται αυτομάτως σε λογαριασμούς προνομίων, με αυτόματη χρέωση 0,80 λεπτά μηνιαία, δήθεν, για την εξασφάλιση συγκεκριμένων υπηρεσιών που τους προσφέρεται.

Η διαδικασία αυτή είναι το περίφημο «opt out», δηλαδή εκ των προτέρων αποδοχή των νέων όρων, εκτός αν οι ίδιοι δηλώσουν μέσα σε εξήντα ημέρες ότι διαφωνούν. Η οφειλόμενη ρητή συναίνεση εκβιάζεται και μεταφράζεται ως συναίνεση η μη απάντηση σε μία επιστολή από τις δεκάδες επιστολές που λαμβάνουμε κάθε μήνα από τράπεζες, με διάφορα προϊόντα τα οποία θέλουν να διαφημίσουν.

Είναι προφανές ότι η συγκεκριμένη πρακτική είναι καταχρηστική. Η διοίκηση της τράπεζας φαίνεται να αγνοεί ότι πολλοί καταναλωτές αγνόησαν απολύτως τις επιστολές αυτές. Ούτε καν τις άνοιξαν. Και κάτι παραπάνω. Τα προνόμια που υποτίθεται ότι η τράπεζα πουλάει έναντι χρέωσης 0,80 ευρώ είναι υπηρεσίες που βάσει του ν.5167/2024, που εσείς ψηφίσατε, υποχρεωτικά προσφέρονται δωρεάν στους καταναλωτές. Μας χρεώνουν γι’ αυτά που εσείς ψηφίσατε ότι απαγορεύεται να χρεώνουν. Όπως για παράδειγμα οι πληρωμές λογαριασμών μέσω παγίων εντολών. Όπως για παράδειγμα η φόρτιση προπληρωμένων καρτών μέχρι 100 ευρώ.

Αυτή η ενέργεια, κύριε Υπουργέ, πέραν από το ότι δημιουργεί τετελεσμένα εις βάρος μονομερώς των καταναλωτών, παραβιάζει ρητές διατάξεις του Κώδικα Τραπεζικής Δεοντολογίας ο οποίος επιβάλλει σε περίπτωση μονομερούς τροποποίησης οποιουδήποτε όρου συνεργασίας με τον συναλλασσόμενο οι τράπεζες να τον ενημερώνουν με τον ενδεδειγμένο τρόπο. Και φυσικά δεν συνιστά ενδεδειγμένο τρόπο ο τρόπος με τον οποίο με μία επιστολή εκβιάζει και υφαρπάζει την απαραίτητη ρητή συγκατάθεση. Οι ανυποψίαστοι καταναλωτές έλαβαν ακόμα μια επιστολή μαζί με άλλες που λαμβάνουν κάθε χρόνο, με την απλή διαφορά ότι η μη απάντηση σε αυτή την επιστολή μετατρέπεται στο ότι τους χρεώνουν με 0,80 ευρώ κάθε μήνα.

Ρωτάει, λοιπόν, το ΠΑΣΟΚ την Κυβέρνηση, κύριε Υπουργέ, ποια μέτρα προτίθεστε να λάβετε για να αντιμετωπίσετε αυτή τη συγκεκριμένη καταχρηστική συμπεριφορά από την Εθνική Τράπεζα, αν προτίθεστε να ζητήσετε την παρέμβαση της ελεγκτικής αρχής, της Τράπεζας της Ελλάδος, προκειμένου να ληφθεί υπόψη η παραβίαση του Κώδικα Τραπεζικής Δεοντολογίας και πώς σκοπεύετε να διασφαλίσετε ότι οι τράπεζες -και άλλες τράπεζες, δηλαδή, εφόσον ανοίγει ένας δρόμος- δεν θα επιβάλλουν μονομερώς και καταχρηστικά χρεώσεις για υπηρεσίες που υποχρεούνται να παρέχουν δωρεάν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε την κ. Αποστολάκη.

Κύριε Υφυπουργέ, έχετε τον λόγο,.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρία συνάδελφε, γνωρίζετε ότι η Κυβέρνηση αυτή -το έχουμε συζητήσει ξανά σε επίκαιρη ερώτηση και αναγνωρίζω και το ενδιαφέρον που θέτετε τέτοια ζητήματα- είναι αυτή η κυβέρνηση που έχει παρέμβει νομοθετικά δύο φορές σε σχέση με τα ζητήματα της προμήθειας των τραπεζών. Για να ανατρέξω και σε πρόσφατο παρελθόν, και όχι μόνο, δεν θυμάμαι πολλές νομοθετικές παρεμβάσεις από οποιαδήποτε κυβέρνηση σε σχέση με τις προμήθειες των τραπεζών.

Η αρχή έγινε πέρσι με τη συζήτηση που έγινε στο πλαίσιο του προϋπολογισμού, όπου προβλέφθηκε ότι δεν θα επιβάλλεται προμήθεια ή οποιασδήποτε μορφής χρέωση από παρόχους υπηρεσιών πληρωμών με έδρα ή εγκατάσταση στην Ελλάδα για τις κατηγορίες των περιπτώσεων που αναφέρθηκαν εκεί. Είναι σημαντικές παρεμβάσεις τις οποίες έχουμε επανειλημμένως αναφέρει και συζήτηση στην Εθνική Αντιπροσωπεία.

Προσφάτως, με νομοθετική πρόβλεψη του Υπουργείου Εθνικής Οικονομίας και Οικονομικών που ψηφίστηκε σε ένα από τα τελευταία νομοσχέδια, προβλέφθηκε ρητά πλέον εκ νέου παρέμβαση σε σχέση με τις προμήθειες των τραπεζών, σε σχέση με τις περιοχές που έχουν ένα ΑΤΜ, σε σχέση με τις τράπεζες που συνεργάζονται σε ζητήματα συναλλαγών, ώστε να μην υπάρχει καμία επιβάρυνση στον Έλληνα πολίτη.

Αυτό κάνουμε στο πλαίσιο των δυνατοτήτων που μας δίνει εξαντλώντας πολλές φορές το πλαίσιο των δυνατοτήτων που μας δίνει, όπως ξέρετε πολύ καλά, το νομικό πλαίσιο. Αναφερθήκατε κι εσείς η ίδια στον ρόλο της Τράπεζας της Ελλάδος, η οποία είναι ο φορέας ο οποίος στο πλαίσιο της ελεύθερης αγοράς που διακρίνεται σε σχέση με το τραπεζικό σύστημα είναι αυτός που ελέγχει τη διαφάνεια και τις συναλλαγές και την εφαρμογή της νομιμότητας στο πλαίσιο που λειτουργεί το τραπεζικό σύστημα στην Ελλάδα.

Το ίδιο θα συνεχίσουμε να κάνουμε σε οτιδήποτε προκύπτει. Εδώ πέρα βέβαια η ενημέρωση που υπάρχει από την Γενική Γραμματεία Χρηματοπιστωτικού Τομέα και από την Εθνική Τράπεζα και από την Τράπεζα της Ελλάδος δεν πρόκειται για υποχρεωτική αναβάθμιση, όπως αναφέρατε στην ερώτησή σας των καταθετικών λογαριασμών, αλλά υπάρχει η πλήρης δυνατότητα προκειμένου να δηλωθεί βούληση περί μη αναβάθμισης του λογαριασμού τους των συναλλασσόμενων στο νέο προϊόν. Αυτή είναι και η ενημέρωση που υπάρχει από την Εθνική Τράπεζα. Επίσης, η Τράπεζα της Ελλάδος είναι προφανές ότι σε οτιδήποτε έχει να κάνει με τα ζητήματα υποχρεωτικής και επαρκούς ενημέρωσης των συναλλασσομένων, ειδικά σε διαδικτυακές συναλλαγές, έχει πολύ αυξημένα αντανακλαστικά βάσει των αρμοδιοτήτων της.

Οπότε βάζοντας ένα πλαίσιο του τι έχει κάνει η Κυβέρνηση στα ζητήματα που αφορούν στις προμήθειες όταν αντιλαμβάνεται ότι υπάρχουν καταχρηστικές συμπεριφορές και όταν αντιλαμβάνεται ότι αυτό μπορεί με νομοθετική πρόβλεψη να επιλυθεί, παρεμβαίνει. Μιλάμε για ένα σύνθετο πλαίσιο, όπως καταλαβαίνουμε όλοι, που αφορά εθνικό δίκαιο, ενωσιακό δίκαιο, την Τράπεζα της Ελλάδος με τον ρόλο και τη νομική της μορφή, την αγορά που υπάρχει.

Νομίζω ότι έχουμε δείξει, κύριε Πρόεδρε και κυρία συνάδελφε, ότι η Κυβέρνησή μας είναι αυτή η οποία αντιλαμβανόμενη τις ανάγκες που προκύπτουν στην αγορά πάντα παρεμβαίνει εκεί πέρα που υπάρχουν οι δυνατότητες στήριξης των Ελλήνων πολιτών και των συναλλασσόμενων.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρία Αποστολάκη, έχετε τον λόγο. Προφανώς είναι καταχρηστική συμπεριφορά.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κύριε Υπουργέ, η απάντησή σας ξεκίνησε λέγοντάς μας ότι έχετε παρέμβει. Έχετε παρέμβει πράγματι. Σύμφωνα με τους δικούς σας υπολογισμούς η παρέμβασή σας κοστολογείται σε 150 εκατομμύρια ευρώ σε έναν ωκεανό υπερκερδών που ξεπερνάει τα 2 δισεκατομμύρια ευρώ. Αυτό το λέω για να αναλογιστείτε τη βαρύτητα της παρέμβασής σας, η οποία -επαναλαμβάνω- δεν προήλθε εκουσίως, αλλά μετά από την επίμονη και συστηματική πίεση του ΠΑΣΟΚ.

Δεύτερον, μας είπατε ότι δεν θυμάστε άλλοτε στο παρελθόν παρεμβάσεις. Για να μην μιλάμε για το παρελθόν, γιατί δυστυχώς έχω ανταπάντηση και σε αυτό, ας μιλήσουμε για το μέλλον, ή μάλλον ας μιλήσουμε για το ζοφερό παρόν. Οι επανειλημμένες αναγκαστικές και ακούσιες παρεμβάσεις σας οφείλονται στο ύψος και στο εύρος της καταχρηστικής συμπεριφοράς των τραπεζών. Γιατί οποιοσδήποτε συμπολίτης μας θα σας απαντούσε ότι δεν θυμάται ποτέ τέτοιο εύρος καταχρηστικότητας στη συναλλακτική συμπεριφορά των τραπεζικών ιδρυμάτων απέναντι στους καταναλωτές.

Λυπάμαι πολύ που από την απάντησή σας συμπεραίνω ότι υιοθετείτε απολύτως και νομιμοποιείτε απολύτως αυτήν την καταχρηστική συμπεριφορά, καθώς μου απαντήσατε ότι δεν είναι υποχρεωτική αναβάθμιση. Συνιστά ντε φάκτο υποχρεωτική αναβάθμιση, αφού η πάροδος της αυθαίρετης και μονομερούς προθεσμίας των εξήντα ημερών εκλαμβάνεται ως σιωπηρή αποδοχή, ενώ θα έπρεπε να συμβαίνει ακριβώς το αντίθετο. Ως Κυβέρνηση που υπηρετεί το δημόσιο συμφέρον αυτό να υποστηρίζετε, ότι εφόσον παρήλθε άπρακτη η προθεσμία αυτό συνεπάγεται την άρνηση, την μη αποδοχή. Και για την αποδοχή θα έπρεπε να υπήρχε ρητή και έγγραφη συναίνεση.

Μιλήσατε για αυξημένα αντανακλαστικά. Εντάξει τώρα, με συγχωρείτε, αλλά αυτό είναι ανέκδοτο. Δεν υπάρχουν και τα ελάχιστα αντανακλαστικά από την Κυβέρνησή σας και είναι προφανές ότι υπάρχουν ζητήματα και στον ανταγωνισμό και στην εποπτεία.

Το ΠΑΣΟΚ είχε καταθέσει μια ολοκληρωμένη και συγκεκριμένη πρόταση. Όπως είπαμε και τότε στον Υπουργό, οι παρεμβάσεις σας ήταν ελάχιστες, ήταν σταγόνα στον ωκεανό. Τα πιστωτικά ιδρύματα -κατά την άποψή μας- δεν θα έπρεπε να χρεώνουν προμήθειες και να υπάρχουν χρεώσεις για μια σειρά από βασικές υπηρεσίες τις οποίες αγνοήσατε, για τη διατήρηση ή διαχείριση λογαριασμών καταθέσεων από τη στιγμή που δίνουν μηδενικά επιτόκια, ενώ τα επιτόκια χορηγήσεων είναι από τα υψηλότερα στην Ευρωπαϊκή Ένωση, για την έκδοση ή επανέκδοση χρεωστικών ή πιστωτικών καρτών, για τη σύναψη συμβάσεων ηλεκτρονικών συναλλαγών, για την έκδοση ή επανέκδοση διαπιστευτηρίων του πελάτη, για την εξέταση αιτημάτων δανειοδότησης ή ρύθμισης οφειλής.

Πρόκειται για βασικές τραπεζικές υπηρεσίες, που δεν μπορεί να γίνονται αντικείμενο εμπορίας σε βάρος του αδύναμου συναλλασσόμενου.

Κοιτάξτε, κύριε Υπουργέ, το ζήτημα δεν είναι μόνο οικονομικό, είναι βαθύτατα θεσμικό. Αφορά τον οφειλόμενο ελεγκτικό και παρεμβατικό ρόλο του κράτους, ως εγγυητή της νομιμότητας στη λειτουργία του χρηματοπιστωτικού συστήματος στη χώρα μας. Ο ρόλος σας δεν είναι να παρακολουθείτε τις εξελίξεις ως απλός θεατής. Είναι να αναλάβετε εκείνες τις νομοθετικές πρωτοβουλίες για την ενίσχυση της εποπτείας και την αποτελεσματική προστασία των καταναλωτών.

Μόνο έτσι θα σταματήσει το φαινόμενο οι τράπεζες να βρίσκουν συνεχείς αφορμές για νέες χρεώσεις. Μόνο έτσι θα επανέλθει η εμπιστοσύνη των πολιτών στους θεσμούς και στο χρηματοπιστωτικό σύστημα, που απ’ ό,τι ακούω είναι και δικός σας στόχος. Οι πολίτες και οι επιχειρήσεις δεν αντέχουν άλλο τράπεζες με πρωτοφανή κερδοφορία να χρεώνουν προκλητικά για υπηρεσίες που είτε κοστίζουν μηδενικά είτε έχουν ήδη προβλεφθεί ως δωρεάν από το νόμο. Για το κομμάτι αυτό, κύριε Υπουργέ, δεν μου απαντήσατε τίποτα. Χρεώνουν για υπηρεσίες, με βάση την επιστολή τους, που με βάση τον δικό σας νόμο υποχρεούνται να παρέχουν δωρεάν. Παρακαλώ για την απάντησή σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κυρία συνάδελφε.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρία συνάδελφε, νομίζω αντιλαμβανόμαστε ότι το τραπεζικό σύστημα δεν είναι ένα σύστημα το οποίο βασίζεται πάνω σε μονομερείς ενέργειες της οποιασδήποτε κυβέρνησης σε μια χώρα της Ευρωπαϊκής Ένωσης. Σε αυτό φαντάζομαι ότι συμφωνούμε. Υπάρχουν μηχανισμοί, υπάρχει η Ευρωπαϊκή Κεντρική Τράπεζα, υπάρχει η Τράπεζα της Ελλάδος με τις συγκεκριμένες προβλέψεις που έχει για ζητήματα εποπτείας. Μάλιστα σε ό,τι έχει να κάνει με την τυχόν μονομερή τροποποίηση των όρων των συμβάσεων υπάρχει στην πράξη η Τράπεζα της Ελλάδος που γνωστοποιεί στους αντισυμβαλλόμενους τις σχετικές μεταβολές των αρχικών όρων είτε με γενική είτε με εξατομικευμένη ενημέρωση και προαναγγέλλουν και στις δύο περιπτώσεις την ημερομηνία έναρξης εφαρμογής των νέων όρων.

Αυτό που ανέφερα προηγουμένως ήταν βάσει της ενημέρωσης της Εθνικής Τράπεζας. Το πώς χαρακτηρίζεται ένα προϊόν θα το κρίνουν οι φορείς οι οποίοι εποπτεύουν τις τράπεζες. Αυτή είναι η ενημέρωση που υπάρχει επισήμως από την Εθνική Τράπεζα, την οποία, φαντάζομαι, την έχετε και εσείς διαθέσιμη.

Δεν μπορώ όμως να ακούω για μειωμένα αντανακλαστικά και για μη παρεμβάσεις. Σας ανέφερα προηγουμένως και το ξέρετε πολύ καλά, και επειδή είστε νομικός έγκριτη και αντιλαμβάνεστε το ευρύτερο πλαίσιο που μπορεί να λειτουργήσει μια κυβέρνηση, όταν κάποιοι άλλοι πήγαν να κάνουν άλλα θέματα σε σχέση με τις παρεμβάσεις στην οικονομία και στο τραπεζικό σύστημα και στη χρηματοδότηση του τραπεζικού συστήματος καταλήξαμε με κλειστές τράπεζες. Καταλήξαμε με τράπεζες που δεν είχαν δυνατότητα χορήγησης πάνω από 60 ευρώ στους πολίτες και στους συναλλασσόμενους. Νομίζω ότι πειραματισμοί τέτοιας φύσεως -δεν αναφέρομαι ότι είπατε εσείς αυτό, απλά λέω, το διευκρινίζω- όμως είναι ένα μοντέλο πάνω στο οποίο μπορεί η πολιτεία και η κυβέρνηση να παρέμβει σε ένα τραπεζικό σύστημα, το οποίο έχει αυτούς τους εποπτικούς μηχανισμούς που προβλέπει η εθνική νομοθεσία και το Ενωσιακό δίκαιο.

Εμείς λοιπόν στο πλαίσιο των αρμοδιοτήτων που μπορείς να έχεις και εξαντλώντας αυτά όταν είδαμε ότι υπήρχε ουσιώδες ζήτημα, κοινωνικό ζήτημα, προστασίας των καταναλωτών και των πολιτών παρεμβήκαμε δύο φορές, πέρυσι και φέτος. Είμαστε η μόνη Κυβέρνηση που νομοθετικά μείωσε και κατάργησε τις προμήθειες των τραπεζών. Αυτό μπορεί σε κάποιους να μην αρέσει. Μπορεί κάποιοι να το χαρακτηρίζουν με οποιοδήποτε τρόπο μπορεί να τον χαρακτηρίσουν, γιατί ενδεχομένως τους περιορίζει τη δυνατότητα αντιπολίτευσης σε ένα θέμα που δεν είναι μόνο θέμα μιας κυβέρνησης. Όμως η πραγματικότητα είναι αυτή, ότι αυτή η Κυβέρνηση σταθεροποίησε την οικονομία.

Έχει πει ο ίδιος ο Υπουργός Εθνικής Οικονομίας και Οικονομικών ότι και οι τράπεζες πρέπει να αναλάβουν τον σημαντικό ρόλο για την κοινωνία και τη στήριξη των πολιτών. Δεν διαφωνούμε σε αυτά. Γι’ αυτόν τον λόγο γίνονται αυτές οι παρεμβάσεις. Γι’ αυτόν τον λόγο η ελληνική πολιτεία είναι παρούσα. Αλλά όλα αυτά γίνονται προφανώς σε ένα πλαίσιο νομικά διαρθρωμένο πολύ πιο σύνθετο από ό,τι μπορούμε να το παρουσιάσουμε στους πολίτες.

Γιατί, αν νομίζει ο οποιοσδήποτε ότι μπορεί η Κυβέρνηση να παρεμβαίνει με τέτοιο τρόπο απευθείας σε ζητήματα που αφορούν το τραπεζικό σύστημα, αυτό έχει πολλές αναγνώσεις και οι πρώτες αναγνώσεις οδήγησαν στα τεκταινόμενα 2015.

Όταν, λοιπόν, αυτή η Κυβέρνηση είδε, διαπίστωσε -προφανώς και μετά από προτάσεις που έχουν γίνει στο Εθνικό Κοινοβούλιο και τις αγωνίες που έχουν εκφραστεί- ότι υπάρχουν ζητήματα στα οποία πρέπει να παρέμβουμε νομοθετικά, το κάναμε. Είμαστε η μόνη Κυβέρνηση, λοιπόν, που νομοθετικά κάναμε ουσιώδη παρέμβαση για τις τραπεζικές προμήθειες. Όπου χρειάστηκε, ήμασταν παρόντες. Αυτό θα συνεχίσουμε να κάνουμε, πάντα στο πλαίσιο που δίνονται οι χώροι οι κατάλληλοι νομοθετικά, γιατί, όπως είπα ξανά, το τραπεζικό σύστημα δεν είναι ένα αυτόνομο σύστημα που απλά υπάρχει και παραλλήλως αναπτύσσεται. Είναι ένα σύστημα που ελέγχεται από την Τράπεζα της Ελλάδος με τους συγκεκριμένους όρους που προβλέπονται -με τη νομοθεσία προφανώς- και από την Ευρωπαϊκή Κεντρική Τράπεζα. Οπότε εμείς αυτό που κάνουμε είναι στο πλαίσιο αυτού του διαρθρωτικού, νομοθετικού και κανονιστικού πλαισίου να παρεμβαίνουμε. Το έχουμε κάνει ήδη με πολύ μεγάλη επάρκεια όπου χρειάστηκε. Προφανέστατα όπου χρειάζεται, είμαστε εδώ πέρα για να κάνουμε οποιαδήποτε παρέμβαση κριθεί μπορεί να λάβει χώρα εντός αυτού του πλαισίου.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Αν μου επιτρέπετε, κύριε Υφυπουργέ, το θέμα είναι ότι δεν υπάρχει ανταγωνισμός. Είναι πολύ λίγες οι τράπεζες στην Ελλάδα. Είναι δέκα με δώδεκα, όταν η Αυστρία έχει πάνω από τετρακόσιες. Αυτό είναι το βασικό πρόβλημα.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Παραλίγο να έχουμε μια κρατική κάποτε.

**ΠΡΟΕΔΡΕΥΩΝ (Βασίλειος Βιλιάρδος):** Ναι.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 10.22΄ λύεται η συνεδρίαση για τη Δευτέρα 15 Σεπτεμβρίου 2025 και ώρα 14.00΄, με αντικείμενο εργασιών του Σώματος: α) Επετειακές αναφορές για την Ημέρα Εθνικής Μνήμης της Γενοκτονίας των Ελλήνων της Μικράς Ασίας και τήρηση ενός λεπτού σιγή και για τη Διεθνή Ημέρα της Δημοκρατίας και β) συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**